МИЯЧА АТРОФИЯСИ НИМА? » Тиббий психология – Расмий сайт\nЯнгиликлар » Мақолалар » МИЯЧА АТРОФИЯСИ НИМА?\nЗарифбой ИБОДУЛЛАЕВ жавоб беради.\nИнсон мияси мураккаб тузилишга эга. Инсоният пайдо бўлибдики, уни ўрганиб келади ва бундан кейин ҳам жадал ўрганаверишади.\nМияча калла суягининг орқа энса чуқурчасида жойлашган (расмга қаранг). Унинг асосий вазифаси тана мувозанатини бошқаришдир. Мияча ҳам худди бош мия катта ярим шарлари каби иккита ярим шардан иборат. Уни катта миянинг кичик укаси ҳам дейишади. Миячанинг иккала ярим шари худди кўрпани қавм қилгандек бир-бири билан бирлашган.\nУларнинг бирлашган бу қисми чувалчанг деб аталади. Чунки у чувалчанг шаклига эга. Мияча ҳам худди бош мия катта ярим шарлари каби ташқи томондан пўстлоқ билан қопланган ва кулранг тусга эга. Миячанинг пўстлоқ нейронларидан чиқувчи нерв толалари унинг оқ моддасини ҳосил қилишда иштирок этади. Миячанинг оқ моддаси ичида жойлашган кулранг тусдаги тузилмалар мияча ядролари деб айтилади. Улар 4 жуфт бўлиб тана мувозанати ва ҳаракатлар координациясини бошқаришда бевосита иштирок этишади.\nТана мувозанати деганда, “Мияча фақат тўғри юриш учун жавоб бераркан” деб ўйламанг. Мияча зарарланганда оёқ-қўлларда фалажликлар бўлмаса-да, одамнинг бир маромдаги ҳаракат фаолияти издан чиқади. Чунки қоғозга оддий нуқтани қўйишдан тортиб, то инсон бажарадиган энг мураккаб йирик ишлар ҳам (масалан, самолётни бошқариш) мияча иштирокисиз амалга ошмайди. Бизнинг ҳуснихатимиз чиройлилиги, равон гапиришимиз, овқатланаётганда қошиқни бемалол оғзимизга олиб келишимиз, эшикка калитни тиқиб бемалол очишимиз, чойнак-пиёлаларни чиройли қилиб тахлаб қўйишимиз, геометрик фигуралар чизишимиз, борингки мушаклар иштирокида бажариладиган бирор-бир ҳаракат мияча иштирокисиз рўй бермайди.\nМияча зарарланса нима бўлади?\nМаст одамнинг гандираклаб юришини албатта кўргансиз. Мияча зарарланса ҳам одам худди маст одамдек гандираклаб юради, ғўлдираб гапиради ва хатто отини ҳам ёза олмайди. Унинг қўлидан нарсалар тушиб кетаверади, эшик тешигига калитни тўғри тиқа олмайди, пиёладаги чойни оғзига олиб кела олмай тўкиб юборади, тугмасини тақа олмайди ва ҳ.к. Шунинг учун ҳам мияча ҳаракат фаолиятини координация қилади деб айтамиз. Бироқ мияча зарарланса, одам маст кишига ўхшаб ақлини йўқотмайди. Чунки миячада ақл марказлари жойлашмаган.\n“Атрофия” дегани – тўқима ёки хужайранинг кичрайиши, емирилиши ва йўқолиши, деган маънони англатади. Бу жараён мия хужайраларида кечса, мия атрофияси ҳақида сўз боради. Ёш ўтган сайин мия хужайраларининг атрофияга учраши – бу табиий хол.\nМияча атрофияси билан боғлиқ касалликлар жуда кўп бўлиб, бундай беморлар чайқалиб юришга, юрганда бир томонга ёки орқага оғиб кетишга шикоят қилишади. Бу ҳолатни кўпчилик бош айланиши билан изоҳлайди, яъни чайқалиб юрадиган бемор бошим айланаяпти, деб шикоят қилади. Бироқ чайқалиб юриш ҳар доим ҳам бош айланиш билан боғлиқ бўлавермайди. Тиббий тилда чайқалиб юришга ва тик тура олмай гандираклаб кетишга атаксия деб айтилади. Атаксия худди маст одамнинг юришини эслатади. Баъзида бундай беморни кўрган одам кўп ичибди, оёғида ҳам тура олмаяпти, деб койиб қўяди. Демак, атаксия қандай ҳолат эканлигини билмоқчи бўлсангиз, маст одамни кўз олдингизга келтиринг.\nАйтиб ўтганимдек, мияча инсон мувозанатини сақлаш ва унинг равон ҳаракатлари учун жавоб беради. Мияча фаолияти бузилишига сабабчи бўлувчи қон томир касалликлар, мияча жарохатлари, миячанинг яллиғланиш касалликлари, наслий касалликлар (айниқса, болаларда) атаксияга олиб келади. Мияча атрофияси билан кечувчи наслий касалликларнинг 50 дан ортиқ тури мавжуд. Бундай ҳолатларни болалик давридан аниқлаб олиш мумкин. Бундай ҳолатлар генетик нуқсон билан боғлиқ бўлиб, бутун оила аъзоларида бирваракайига учраши мумкин. Болаларда учрайдиган миячанинг наслий касалликларида боланинг мушаклари бўшашган бўлиб, қўллари билан қиладиган ҳаракатларда жуда қийналади. Баъзи болалар ўзини-ўзи эплай олмай қолади.\nАгар мияча атрофияси оила аъзоларининг 2-3 нафарида учраса, генетик текширувлар орқали касаллик турини аниқлаб олиш керак. Бундай генетик текширувлар Тошкент шахрида жойлашган скрининг марказларида қилинади. Инсонда учрайдиган ҳар қандай генетик касалликларни аниқлашнинг “Менделеев жадвали” га ўхшаган жадвали бор. Врач-генетик беморда аниқланган нуқсонни “Генетик нуқсонлар” жадвали билан таққослайди ва беморга тўғри ташхис қўяди. Биз невропатологлар бундай беморларга ташхис қўйишда албатта генетик текширувлар натижасига таянамиз. Ҳаммамиз биладиган МРТ миянинг зарарланган ёки зарарланмаган эканлигини кўрсатиши мумкин, бироқ касаллик сабабини ҳар доим ҳам аниқлаб беравермайди.\nЭсда тутинг: Гоҳида учраб турадиган чайқалиб кетиш оддий чарчашдан, қон босим ўйнаганидан ёки кам қонликдан бўлиши ҳам мумкин. Шунинг учун фақат шифокор кўрсатмасига қараб иш тутинг.\nҚўшилган: 16:32 / 06-04-2021 Ўқилди: 14


Рассом Салвадор Дали таваллудига 100 йил тўлди\nБундан 100 йил муқаддам Испаниянинг Фигерас қишлоғида¸ оддий дехқон оиласида туғилган чақалоқ бир кун келиб дунëга машхур рассом бўлади деган фикр¸ хамқишлоқлар хаëлига келмаган бўлса керак.\nБританиялик санъатшунос Брайан Сюэл ўз китобида рассом Салавдор Далига "Дунëнинг энг сўнгги улуғ рассоми¸" дея бахо берди.\n1988 йилда оламдан ўтган рассом ўзидан минглаб асарларни мерос қилиб қолдирди.\nТириклигида журналистларнинг саволларига жавоб берар экан Дали ўз ижодий йўналишини шундай ифодалаган эди.\n"Менинг ижодим параноял¸яъни хавотирли танқидий услубдир. Мен тасвирлаëтган дунë гўзал¸ ва айни вақтда асабий хавотир билан тўла."\nСалвадор Дали тасвирий санъатда сюрреализм оқимига асос солди. Сюрреализм нима деган саволга рассомнинг ўзи:\n"Сюрреализм ғояси классик санъат воситасида замонавий ғояларни акс эттиришдир" деб жавоб қайтарган эди.\nСалвадор Дали номи биринчи марта 1927 йилда Париж санъатшунослари диққатини ўзига жалб қилди. У суратга олган "Андалузия кўппаги" филми томошабинлар ўртасида жанжал келтириб чиқарди. Жанжал полициячи ва кинотомашабинлар ўртасидаги муштлашувгача етиб борди.\nМутахассислар Салвадор Дали кўргазмаларига жанжал ва шов-шувлар доимо хамрох¸ бўлганлигини қайд қилишади.\nСалвадор Дали кўргазмада уни кутаëтган журналистлар олдига ўзи ўрнига туяни юборади. Салвадор Дали ҳашаматли мехмонхонага қўлида делфин жасади билан кириб келади. Салвадор Дали ўзининг севимли рафиқаси Гала билан катта йўл ўртасида яшил бахмалга ўраниб ястаниб ëтиб олади.\nДали чизган асарларда реал хаëт манзаралари хаëлот махсули билан аралаш-қуралаш бўлиб кетади.\nДали асарлари кимнидур хайратга солган бўлса¸ бировлар томонидан эстетикага зид дея қораланади.\nСовет Иттифоқида Дали асарлари расман таъқиқ остида эди. Мамлакатга олиб кирилиши таъқиқланган китоблар рўйхатида Салвадор Дали исми хам бор эди.\nМосквалик рассом Константин Звездочетов 1972 йилда биринчи бор яширин равишда Салвадор Дали асарларини томоша қилганлигини айтади:\n"Кичкиналигимда биринчи бор кўрганимда у яратган асарлар мени лол қолдирди. Кейинчалик 80 йилларга келиб бу асарлар менга ëқмай қолди. Мен уларнинг шунчаки "интеллектуал китч" яъни бачкана эканлигини пайқаб қолдим"\nШу билан бирга Константин Звездочетов хозирда Салвадор Дали асарлари вақт синовидан ўтиб умумбашарий маданий меросга айланганлигини эътироф қилади:\n"Салвадор Дали бу Салвадор Дали. Бу рассомларга бахо беришда¸ ўзига хос ўлчов бирлигига айланди. Рассомларни Пикассо билан қиëслаш мумкин бўлганидек¸ уларни Дали билан ҳам муқояса қилиш мумкин. "\nРассом Константин Звездочетов фикри эди.\nШу кунларда Салвадор Далининг 100 йиллиги дунë бўйлаб нишонланмоқда.\n11 май куни Барселонада рассом асарлари кўргазмаси очилди. Дали мўйқаламига мансуб 400дан ошиқ асарлардан иборат бу кўргазма кейинчалик Мадридда ҳам намойиш қилиниши кутилмоқда. АҚШнинг Флорида штатида ҳам 11 май куни Салвадор Дали асарлари кўргазмаси очилди.\nПариж кинотеатрларида Дали суратга олган "Андалузия кўппаги" филми намойиш қилина бошланди.\nРассом таъбири билан айтганда "хавотирли тасвирлар шарпаси " дунë бўйлаб кезмоқда.


Нажотнинг калити сабрдир – .:: Xadicha.uz\nНажотнинг калити сабрдир\nАллоҳ таоло инсон зотини барча махлуқотдан афзал килиб яратди. Унга акл ва идрок, беҳисоб ва чексиз неъматларини берди. Шу билан бирга, унга бир нечта синов ва имтихонларни бошидан ўтказмоқлигини хам ирода килди. Хақиқий мўмин ва мусулмонлик даьвосини қилган оқил киши ҳаётида учрайдиган барча мушкул ҳолатларга сабр-тоқат қилади ва Парвардигоридан бунинг эвазига кўплаб ажру-савоблар беришини сўраб, дуо ва илтижолар қилади. Бу ҳақда Аллоҳ таоло каломи раббонийнинг Оли Имрон сурасида биз бандаларга марҳамат қилиб айтади:\n“Эй иймон келтирганлар! Сабр қилинг. Сабр ила ғолиб келинг. Курашга бел боғлаб туринг ва Аллоҳга тақво қилинг, шоядки, нажот топсангиз”.\nҚуръони каримда сабр ва унинг фазилати тўғрисида жуда кўплаб ояти карималар мавжуддир. Имом Аҳмад шундай дейди: “Қуръоннинг тўқсон ерида сабрнинг зикри келган. “Сабр қил” калимаси ўн тўққиз марта такрорланган”. Қуръони каримнинг юздан зиёд ўрнида сабрга чорловчи амрлар, сабр қилувчиларга бўладиган улуғ савоблар хақида сўз юритилган. Масалан, Аллоҳ таоло амр қилиб айтадики: “Ва сабр килинг! Албатта, Аллоҳ таоло яхшилик қилувчиларнинг ажрини зое килмайди” (Худ, 115). Бундан ташқари, Аллоҳ таолонинг “Сабр килинглар”, деган амри олти марта зикр килинган. Шунинг учун ҳам уламолар якдиллик билан сабр килиш ҳар бир кишига вожибдир, дейишган. Зеро, имоннинг ярим бўлаги сабр бўлса, қолган ярми шукр қилишдир. Пайғамбаримиз Муҳаммад мустафо соллаллоҳу алайҳи ва саллам мўмин кишининг сабри ҳақида: “Агар мўмин кишига хурсандчилик етса, шукр қилади. Бу унга хайрлидир. Агар унга бирон зарар етса, сабр килади. Бу ҳам унга хайрлидир” (Имом Ахмад ва Муслим ривояти), дейдилар.\nМўмин киши имон-эътиқодидан келиб чиқиб, ҳаётнинг барча оғир синовларга ва турли хил бало-мусибатлар етган вақтда сабр қилиши эвазига Аллоҳ таолонинг улкан мукофотларига сазовор бўлиши ҳақида Аллоҳ таоло Ўзи бизга таьлим бериб айтади: “Албатта, сизларни бир оз хавф ва очлик билан, мол-мулкка, жонга, меваларга нуқсон етказиш билан синаймиз. Ва сабрлиларга хушхабар беринг. (Улар) ўзларига мусибат етганда “Албатта, биз Аллоҳникимиз ва албатта, биз Унга қайтувчимиз”, деганларидир” (Бақара,155-157).\nАлбатта, Аллоҳ таолонинг бизга кўрсатган ҳар бир таълимида ибрат борлиги ва унда биз учун фойда борлигини ҳис қилмоқлигимиз лозимдир. Ушбу ояти каримадан кўринадики, сабр қилиш – улуғ фазилатдир. Сабрнинг маъноси ҳар қандай ҳолат ва вазиятда ҳам инсон ўзини ушлаб ва тўхтатиб туришидир. Унинг яна бир маъноси, бирор нарсани кутиб туришдир. Зеро, сабр килиш нажот, муваффақият ва саодатлар гарови эканини барчамиз яхши билишимиз зарурдир.\nСабр – аччиқ, аммо фойда берувчидир, қаттиқ, аммо зиён-заҳматни даф қилувчидир. Мусибат етган кимса сабр этагини тутган бўлса, у охири муродига етади. Сабр бу шодликлар калитидир, тугунларни ечувчидир. Сабр- ўртоқдир, суҳбати зерикарли, аммо мақсадга олиб борувчидир. Сабр- улфатдир, узоқни кўзлаган, аммо охирида истакка етказувчидир. Сабр секин юрадиган бир – уловдир, аммо манзилга соғ ва омон етказгувчидир. Сабр – туядир, қадами жуда ҳам оғир, бироқ кўзланган бекатига бехатар олиб борувчидир. Сабр – улуғ бир насиҳатгўйдирки, унинг насиҳати жуда ҳам ачитиб гапириладиган насиҳатдир, кишининг табиати ундан озор чекади, лекин унинг насиҳатларига амал қилган киши охирида муродига етади. Сабр буюк бир табибдир, дорилари бадхўр, бемор ундан азоб тортади, аммо унинг сўнггида соғликка эришади.\nАллоҳ таолонинг исм ва сифатларидан бири ҳам Ас-Собурдир. Аллоҳ таоло осийларни гуноҳи учун дарҳол жазоламайди. Ҳадиси қудсийда “Дарҳақиқат Мен Сабурдирман”, деб ривоят қилингандир. Абу Мусо ал-Ашъарий розияллоҳу анҳудан ривоят қилинади: “Расулуллоҳ соллаллоху алайҳи ва саллам бундай деганлар: “Одамлардан етадиган озорга Аллоҳ таолодан кўра чидамлироғи йўқ. Одамлар Аллоҳ таолонинг боласи бор, деб ғийбат қилдилар. Шунга қарамай, Аллоҳ таоло уларга сиҳат-саломатликни, ризқларини кенг қилиб бераверди”.\nАллоҳ таоло амрига итоат этувчи бандаларни албатта мукофатлайди. Унинг мукофоти тайин ва аниқдир. Аллоҳ таолонинг “Сабр қилувчилар билан биргаман”,- деган ваъдасидан ҳам тотлироқ яна нима бўлиши мумкин. Айни дамда бутун Ер юзидаги инсонлар бошига хусусан, барча мўмин-мусулмонлар бошига етган ушбу кундаги мусибатларга, албатта, барчамиз чиройли сабр, хушуъ ва хузуъ ила дуою илтижолар ила давомли бўлмоқлигимиз, юқоридаги оят ва ҳадис кўрсатмаларидан таьлим олмоқлигимиз лозимдир. Пайғамбаримиз соллаллоҳу алайҳи ва саллам айтдилар: “Қай бир кишига тоъун (вабо) етса ва уйида сабр билан ва савоб умидида ўтирса ҳамда ўзига Аллоҳ ёзганидан бошқа нарса етмаслигини билса, илло унга шаҳиднинг ажричалик савоб бўлади”. Имом Бухорий “Саҳиҳ”ларида ривоят қилганлар. Бу ҳадис вабодан хоҳ вафот этсинлар, ва хоҳ вафот этмасинлар ҳамма сабр қилган, савоб умид этган ва таваккул қилган кишиларга тааллуқлидир. Демак, барчаларимиз мазкур ояти карима ва хадиси шарифларнинг маъно ва мазмунига мувофиқ ҳаётда дучор бўлинган қийинчиликлар ва дунё мусибатлари олдида сабр-тоқатли, қаноатли, чидамли бўлишимиз ва юқорида Аллоҳ таоло ва Расулуллоҳ соллаллоҳу алайҳи васаллам зикр қилган ажру-савоблардан умид қилган ҳолда дуо илтижолар билан сабру тоқатда турмоқлигимиз лозимдир:\n– Аллоҳ таолодан сўраймиз, охирзамон пайғамбаринг Муҳаммад соллаллоҳу алайҳи васалламни мушриклар қамалидан саломат чиқарганинг каби она юртимиз Ўзбекистонимиз ва бутун ер юзи мусулмонларини ҳам бу вабодан саломат чиқаргин;\n– Сулаймон алайҳиссалом ҳузурида жин, инсу қушларни тўплаб, тизиб қўйганинг каби, бизларни ҳам ўз уйимизда амрингга итоат этган ҳолимизда муқаррар қилгин;\n– Сулаймон алайҳиссаломга қуш тилини ўргатганинг каби бизларга ҳам ўзингни Каломинг тилини ўргатгин ва унга амал қилувчилардан қилгин;\n– Сулаймон алайҳиссалом чумолилар водийсига келганларида бир чумоли: “Эй чумолилар, масканларингга киринглар, Сулаймон ва унинг аскарлари билмасдан сизларни эзиб юбормасин”, деб хитоб қилганида барча чумолилар бошлиқларига итоат этиб, масканларига кириб, нажот топганлари каби, бизларни ҳам бошлиқларимизга итоат этган ҳолимизда ўз уйларимизда муқаррар туриб, нажот топмоқлик неьматини ато этгин;\n– Сулаймон алайҳиссалом унинг сўзидан хурсанд бўлгани каби барчаларимизни хурсандлик неьматига мушарраф айлагин;\n– Сулаймон алайҳиссалом “Роббим, менга ва ота-онамга берган неьматларингга шукр этишимни ва Сен рози бўладиган солиҳ амаллар қилишимни насиб қилгин ва раҳматинг ила мени солиҳ бандаларингга қўшгин”, деганлари каби бизларни ҳам шундай Сен ўзинг рози бўладиган солиҳ ва солиҳа бандаларингдан қилиб, бу офат ва балолардан саломат чиқаргин;\n– Мусо алайҳиссаломнинг тилидан каломи раббонийда “Роббим хаста бўлгувчи менман, шифо бергувчи Сенсан” деб бизга таьлим берганинг каби хасталар бизлармиз, шифокор Ўзингсан, Роббим барча беморларимизга шифо бер, қолганларни саломат ва эмин қилгин. Амин, я Роббал Аламийн.\nПошшахон Эшонхон қизи –\nПошшахон Эшонхон қизи\t2020-04-27


Бўш турган давлат мулкини олиш қандай тартибда амалга оширилади?\nОбъект ва бино иншоотлари «нол» ёки «1 сўм» қийматда, инвестиция мажбуриятлари асосида, 3та омил бўйича тадбиркорларга берилади. Тадбиркордан инвестиция лойиҳасининг мақсади, йўналиши ва янги иш ўринлари яратилиши тўғрисида маълумот сўралади. Давлат мулки бўлган фойдаланишдан бўш турган объектлар ва бино иншоотларига эгалик қилиш шартлари ҳақида Савдо-саноат палатаси мутахассиси маълумот берди.\nМутахассиснинг фикрига кўра, объект ва бино иншоотлари «нол» ёки «1 сўм» қийматда инвестиция мажбуриятлари асосида тадбиркорлик субъектларига ёки тадбиркорлик хоҳиши бўлган жисмоний шахсларга 3та омил асосида берилади.\nУнга кўра, тадбиркор инвестиция лойиҳасининг мақсади, тадбиркорлик соҳасининг қайси йўналишида амалга оширилиши, бўш иш ўринлари яратилиши, яъни бўш турган объектга инвестиция киритишнинг ижтимоий мажбуриятларини батафсил кўрсатиши керак. Кўрсатилган йўналишлар комиссия томонидан ўрганиб чиқилиб, электрон аукцион орқали тадбиркорлик субъектларига бериш масаласи кўриб чиқилади.\nАукцион тартиби бўйича 2019 йил 2 феврал куни қабул қилинган «Давлат мулки объектларидан самарали фойдаланиш бўйича қўшимча чора-тадбирлар тўғрисида»ги президент фармонида батафсил маълумот берилган.\n2020 йилдаги экспорт ҳажми очиқланди\nТуризмдан қанча фойда кўрдик?\nЎзбекистонда йиллик инфляция қанча бўлди?\n11 ойда 14,2 млрд. долларлик маҳсулот экспорт қилинди


16:52 / 28.05.2018 2109 pdf Ўқиш режими + -\nРасулуллоҳ соллаллоҳу алайҳи васаллам: "Аллоҳ таоло ва Унинг фаришталари саҳарлик қилувчиларга раҳмат тилаб, дуо қиладилар",— деганлар. Қанчалик Аллоҳ марҳаматли Зот, рўзада қиладиган саҳарлигимиз учун ҳам мусулмонларга ажр-савоблар ато этади. Ҳадисларда саҳарлик учун бериладиган мукофотлар ҳақида кўп айтилган. Аллома Айний раҳматуллоҳи алайҳи саҳарликнинг савоби ҳақида ўн етти саҳобадан ҳадис келтирган ҳамда уламолар саҳарликни мустаҳаб эканлигига иттифоқ қилишганини айтган.\nБаъзилар дангасаликдан унинг савобидан маҳрум бўлишади. Бошқалар эса таровеҳдан сўнг таомланиб уйқуга кетадилар ва савобдан бебаҳра қоладилар. Луғатда тонгга яқин таомланиш саҳарлик дейилади. Баъзилар унинг вақти ярим кечадан бошланади дейишади. "Кашшоф" асари муаллифи саҳарлик вақти туннинг олтидан бир қисмининг сўнггисидир дейди. Яъни тун вақтини олтига бўлсак охирги қисми саҳарлик вақти бўлади. Масалан, кун ботишидан тонггача ўн икки соат бўлса, охирги икки соат саҳарлик вақти ҳисобланади. Шунда ҳам бироз кечроқ қилган афзал, албатта, саҳарлик вақти чиқиб кетиш хавфини инобатга олиб.\nСаҳарликнинг баракалари ҳақида яна кўплаб ҳадислардан билиб олишимиз мумкин. Расулуллоҳ соллаллоҳу алайҳи васаллам мусулмонларнинг ва аҳли китобларнинг (яҳудий ва насронийлар) рўзаси ўртасидаги фарқ саҳарликдадир деганлар. Аҳли китоблар саҳарлик қилмаганлар. Бир ҳадисда Аллоҳнинг ризолиги учун саҳар қилинади дейилган. Бошқа ҳадисда шундай дейилган “Барака уч нарсададир: жамоат, сарийд ва саҳарликда”. Бу ҳадисда жамоат умумий маънода келган. Жамоат билан қилинган ишга Аллоҳ осонлик ато этади. Сарийд – гўшт солинган ва нон тўғралган араблар севиб ейдиган таом. Ва учинчиси – саҳарлик. Расулуллоҳ соллаллоҳу алайҳи васаллам кимнидир саҳарликка таклиф қилсалар шундай дердилар: “Кел, Аллоҳ рози бўладиган таомни еймиз”.\nБир ҳадисда “Саҳарлик қилинг, рўза учун қувват олинг. Пешинда ухлаб олинг, туннинг сўнгги қисмида туришингиз осонлашади” дейилган.\nАбдуллоҳ ибн Ҳорис розияллоҳу анҳудан ривоят қилинади: “Мен Расулуллоҳ соллаллоҳу алайҳи васалламнинг ҳузурларига кирганимда у зот соллаллоҳу алайҳи ва саллам саҳарлик қилаётган эканлар. Шунда менга, албатта, саҳарлик баракадир, дедилар”. Кўп ҳадисларда Расулуллоҳ соллаллоҳу алайҳи васаллам саҳарлик қилишга ундаганлар. Ҳеч нарса бўлмаса ҳам бир хурмо ёки бир қултум сув билан саҳарлик қилишни тавсия қилганлар. Саҳарликни учун мукофот ваъда қилинган бўлиб, рўза учун саҳарлик қилишимиз ўзимиз учун фойдадир. Лекин шунда ҳам ўртача йўл тутган афзал. Саҳарликда кам овқатлансак ибодатларда мадорсизланиб қоламиз, кўп овқатлансак – куни билан беҳузур юрамиз. Юқоридаги ҳадисда саҳарликни жуда бўлмаса бир хурмо ёки бир қултум сув қилишга кўрсатма берилган. Овқатни ортиқча емаслик ҳақида ҳам алоҳида ҳадислар келган. Ҳофиз ибн Ҳажар раҳматуллоҳи алайҳи имом Буҳорий ҳадислари шарҳида ёзадики, бир нечта сабабларда саҳарликнинг барокати бордир. Бу суннатга эргашиш, аҳли китобларга ўхшаб қолмаслик, яъни улар саҳарлик қилишмайди ва биз улардан фарқланиб туришимиз лозим. Сўнгра ибодат учун куч ва рағбат тўплаш. Яна очлик сабабли кайфият ёмонлашади, саҳарлик эса уни яхшилайди туради. Бирор муҳтож кимса келса саҳарлик унга мадад бўлади, ночор қўшнига эса – ёрдам. Саҳарлик вақти – дуо қабул бўлиши учун жуда қулай фурсатдир. Саҳарликда дуо қилиш билан бирга зикр ва бошқа савобли амаллар қилиш имкони пайдо бўлади.\nИбн Дақиқул Ийд раҳматуллоҳи алайҳи саҳарлик борасида шайхларда ихтилоф бор дейди, яъни саҳарликда кўп овқатланиш рўзанинг мақсадларига зид экан. Рўзадан мурод ошқозон ва нафс шаҳватини ўлдиришдир. Саҳарликда кўп овқатланишнинг мақсади эса бунга зид. Шу сабаб рўзанинг мақсадини йўқотадиган даражада кўп овқатланиш нотўғри. Қолаверса, инсонлар эҳтиёжлари ва имкониятларидан келиб чиқиб фарқланишади. Бизнинг бу ихтилофлар юзасидан фикримиз шуки, ифторлик ва саҳарлик вақтида кўп таом истеъмол қилмаган яхши, бироқ шунда ҳам ҳар бир инсоннинг эҳтиёжидан келиб чиқиш керак. Масалан, диний таълим олаётганларнинг камроқ овқатланишлари рўза учун фойдалидир, шу билан бирга бу илм олишларида зарар келтириши мумкин. Шу сабаб улар таомни камайтирмаганлари афзал, чунки шариатда диний илмларнинг аҳамияти катта. Бу фикримиз зикр қилувчи ва таомнинг кам истеъмоли оқибатида диний фаолиятларига путур етиши мумкин бўлган гуруҳларга ҳам тегишлидир.\nБир куни Рамазон ойида Расулуллоҳ соллаллоҳу алайҳи васаллам жиҳод пайтида рўза тутиш тақводан эмас дедилар. Сабаби, жиҳоднинг зарурати юқорироқ эди. Албатта, рўзадан муҳим турадиган баъзи диний ишларда агар қувватсизлик ёки дангасалик пайдо бўлмаса озроқ таомланиб рўза тутган яхши. Имом Шаъроний раҳматуллоҳи алайҳи “ал-Иқна” китобига берган шарҳларида тўйиб таомланмасликка, айниқса Рамазонда, ваъда олинганлигини айтадилар. Рамазон ойида бошқа ойдан кўра камроқ овқатланиш яхши. Қорнини тўйдирволиб ифторлик ва саҳарлик қиладиганлар рўзасининг савоби ҳам шунга яраша бўлади. Машойихлар Рамазонда оч юрган кейинги Рамазонгача бир йил шайтоннинг ёмонлигидан омонда бўлади, дейишган. Бу мавзуда машойихлар яна кўпгина қаттиқ гаплар айтишган. Оз таомланиб нафсни жиловлаган аждодларимиз ҳаётидан минглаб мисоллар келтириш мумкин. Лекин шарти шундаки бу диний ишларга зарар бермаслиги керак.\n16:42 / 28.05.2018 2297\nХатми Қуръон одоблари\n09:30 / 29.04.2019 3859\nАраб тилидаги .таровеҳ, сўзи луғатда .дам олиш роҳатланиш, маъноларини билдиради. Рамазон ойида адо этиладиган йигирма ракъатли намознинг ҳар тўрт ракъатини давоми...\n2297 16:42 / 28.05.2018\n2080 01:34 / 21.05.2018\n1794 16:22 / 28.05.2018\nРамазон ойида ейиш-ичиш борасида қилинадиган хатолар\n1. Хар куни шакар, бўёқ моддаси солинган ичимликларни ичиш. Бу ичимликларни хафтасига икки мартадан ортиқ ичмасликка ҳаракат қилиш керак. давоми...\n3614 13:59 / 30.05.2018


Европада коронавирусдан ўлими даражаси бир ҳафта ичида 32 фоизга ўсди – ЖССТ — Sof.uz\nЖАҲОН 101,404,896 73,301,689 2,182,262\nCOVID-19 пандемияси билан боғлиқ вазиятнинг мураккаблиги Европада қайд этилган. ЖССТ минтақавий директори Ханс Клугге муҳим маълумотларни тақдим этди, деб хабар беради РИА Новости.\nБаёнотда таъкидланишича, Европа минтақасида коронавирус инфекциясининг аниқланган ҳолатлари сони 10 миллиондан ошди.\n"Бу ҳафта Европа минтақасида пандемия бошланганидан бери COVID-19 билан касалланганларнинг энг юқори ҳафталик кўрсаткичи қайд этилди, сўнгги 7 кун ичида 1,5 миллиондан ортиқ ҳолат қайд этилди. Тасдиқланган ҳолатларнинг умумий сони 14 кун ичида 7 дан 9 миллионгача ўсди ва бугун Европа 10 миллионлик чегарани кесиб ўтди", - деди Клугге.\nЖССТ минтақавий директори ўлим даражаси бир ҳафта ичида 32 фоизга ошганини таъкидлади. Вирус яна хавф остида бўлган беморларга қайтди, шунингдек ёшлар орасида тарқалди. Бу жуда тез минтақада ортиқча ўлимга олиб келиши мумкин, дея қўшимча қилди Клугге.\nТашкилот вакилларининг сўзларига кўра, болалар ва ўспиринлар COVID-19 нинг асосий ташувчиси сифатида кўрилмайди. Шунинг учун, мактабларнинг ёпилишини ягона самарали восита деб ҳисоблаш мумкин эмас ва фақат охирги чора сифатида амалга оширилиши керак.\nВазиятнинг янада ривожланишини симуляция қилган Соғлиқни сақлаш метрикалари ва баҳолаш институтининг (IHME) маълумотларига кўра, агар Европада мунтазам равишда ниқоб тақиш амалиёти кенг жорий этилса (бугунги кундан 95 фоизгача ўсган бўлса), 2021 йил 1 февралгача бу 266 минг кишининг ҳаётини сақлаб қолишга ёрдам беради. Бундан ташқари, одамларни уйда ишлашга даъват қилиш керак, оммавий тадбирларни чеклаш ва мумкин бўлган гавжум жойларни ёпиб қўйиш керак.\nАввалроқ Европада 20A.EU1 деб номланган коронавируснинг янги штамми тез тарқалаётгани ҳақида хабар берилган эди. Испаниялик ишчиларда биринчи марта июн ойида аниқланган. Сентябр ойида мутатсияга учраган вирус Швейцария, Ирландия ва Буюк Британияда янги ҳолатларнинг 40-70 фоизини келтириб чиқарди ва Испаниянинг ўзи 90 фоизга эга. Бундан ташқари, инфекциянинг янги тури Норвегия, Латвия, Голландия ва Францияда ҳам кенг тарқалган.\nЕвропа Коронавирус жаҳон\n25.01 22:11 2866\n26.01 23:21 1697\n25.01 10:00 1440\n29.10 11:26 125 Жаҳон\n24.10 04:48 45


Электрон ҳисобварақ фактуралари: хавфсиз, тезкор, самарали » Sangzor.uz - Инновацион ахборот портали\nSangzor.uz » Солиқ хабарлари » Электрон ҳисобварақ фактуралари: хавфсиз, тезкор, самарали\nМамлакатимиз солиқ тизимида замонавий ахборот коммуникация технологиялари имкониятларидан кенг фойдаланилаётганлиги тадбиркорлик субъектларига кўплаб қўлайликлар ва имкониятлар тақдим этмоқда. Хусусан, ҳисобварақ-фактуралар, ишончнома, бажарилган ишлар далолатномаси, товар-транспорт юкхати ва бошқа ҳужжатларни электрон тарзда шакллантириш имконияти шулар жумласидандир. Ҳозирги пайтда юртимизда 17 та электрон ҳисобварақ-фактура (ЭҲФ) оператори хўжалик юритувчи субъектларга хизмат кўрсатяпти.\nСирдарё вилоятида 2020 йил 21 май холатига рўйхатдан ўтган ва солиқ тўлаш мажбуриятига эга 12007 та корхоналардан 6216 таси электрон ҳисоб-фактуралардан фойдаланган бўлиб, умумий корхоналарнинг 51,8%ни ташкил этади.\nЭлектрон ҳисоб фактуралардан (ЭҲФ) фойдаланмаган 5791 та корхоналарга солиқ органларидан малакали ходимлар бириктирилган бўлиб, уларга амалий ёрдамлар кўрсатмоқда. Келгусида мазкур корхоналарнинг ҳам тўлиқ электрон ҳисобварақ фактураларидан фойдаланишини йўлга қўйиш ҳозирда долзарб вазифа ҳисобланади.\n- Электрон ҳисобварақ-фактураларидан фойдаланиш, айниқса, қўшилган қиймат солиғи тўловчилари орасида оммалашиб бормоқда, - дейди Сирдарё вилояти давлат солиқ бошқармаси бўлим бошлиғи ўринбосари Аброр Кенжаев. - Фаолият юритаётган 3165 та қўшилган қиймат солиғи тўловчиларининг 2468 таси ёки 78 фоизи электрон ҳисобварақ фактураларидан фойдаланмоқда. Бу эса ҳужжат айланишининг тезкорлигини, солиқ ҳисоботларини ўз вақтида юборилишини таъминлашга хизмат қилмоқда.\nБиргина “Малик шаробсавдо” масъулияти чекланган жамияти томонидан 2019 йилда 755 та ЭҲФ дан фойдаланган ҳолда 31 миллиард 20миллион сўмлик ҳужжатлар алмашилган.\n- 2020 йилнинг 1 май ҳолатига корхонамиз 245 та ЭҲФ дан фойдаланиб 16 миллиард 160 миллион сўмлик ҳисоб-китобларни амалга оширди, - дейди жамият ҳисобчиси Бахтиёр Ҳакимов. - Мазкур тизимнинг солиқ тўловчиларга афзалликлари жуда кўп. Хусусан электрон ҳисоб-фактуралар бизнес ҳамкорлар ва солиқ идоралари билан шаффоф сиёсатни олиб боришга хизмат қилади. ҚҚС занжири узилишининг олдини олишга ёрдам беради. Бу эса қўшимча солиқ ҳисобланишнинг энг кўп тарқалган сабаблари бўлиб, хато ва камчиликлардан максимал ҳимоя қилади.\nБугунги кунда вилоятимизда 6200 дан зиёд юридик шахс ва 690 дан ортиқ ЯТТлар ҳисоб-фактураларнинг электрон шаклидан фойдаланмоқда.\nҲозирда 6910 нафар тадбиркорлик субъектлари томонидан расмийлаштирилган ЭҲФларнинг умумий сони 84751 тани ташкил этади. Яна бир муҳим жиҳати, ҳужжатлар ЭҲФ операторлари орқали расмийлаштирилган барча электрон ҳужжатлар операторларнинг маълумотлар базасида камида 5 йил, шунингдек, ЭҲФни марказлаштирилган ҳолда сақланиши, операторлараро узатилиши ва ҳисоби юритилиши учун масъул роуминг операторида 10 йил давомида хавфсиз сақланади.\nАниқ таҳлил, шаффоф бизнес


1993-2005 йилларда «Манчестер Юнайтед» сафида деярли барча совринларни ютган, жамоа сардори бўлган, кейинчалик мураббий сифатида ҳам Британиянинг бир қатор клубларида ишлаган Рой Кин ўзининг собит характери, фаоллиги ва ғалаба учун бор кучини ишга солиши билан ҳатто ўша пайтларда ҳам ажралиб турарди. Бироз ўзгарган бугунги футболда эса унинг ўхшашиши топиш мушкул. Рой ҳам устози ва баъзи жамоадошлари йўлидан бориб, ўз биографик китобини чоп эттирган. Эътиборингизга футболчи биографиясидан қизиқ сатрларни ҳавола қиламиз.\nБиз ирландияликлар ҳаммасини ўзимизча қиламиз. Қонимизда бор. Бизни яхши кўришади, лекин бошқа тарафдан қараганда, бировнинг тўйига таклиф қилинган санъаткорларга ўхшаб қолмаганмидик? Жиддий ўйинлар бошлангач, биз четга чиқар, уйга бориб, ягона ғалабамизи нишонлар, кейин телевизорда мундиалнинг қолган қисмини кўрардик. Аммо мен бундай бўла олмайман. Мен «Манчестер Юнайтед» футболчиси эдим ва биз фақат совринлар ютсак байрам қилардик...\nМен бокс клубига қатнашганман. Атиги тўрт марта рингга чиқдим ва барчасида ғалаба қозондим. Жисмоний жиҳатдан кучли ва ғалабаларга оч эдим. Шу билан бирга, «Рокмаунт» клубида футбол ўйнардим. Ниҳоят бир куни бокс мураббийим шарт қўйди: ё футбол ёки бокс. Оқибатда боксдан кетишга тўғри келди.\n«Тоттенҳэм»га мухлислик қилганман. Нега? Сабаби, жуда кўп ўртоқларим «Манчестер Юнайтед», «Арсенал» ёки «Ливерпуль» томон эди. Мен учун эса, Гленн Ҳоддл энг севимли футболчи бўлган.\nМен майдонда ёрқин ижрочи эмас, кўпинча меҳнаткаш ролида эдим. Йўқотилган ҳар бир тўп учун бор кучим билан курашардим, хуллас фаол бўлишга интилганман. Ўша пайтдаги мураббийларим Тимми Мёрфи ва Жен Салливаннинг ўгитларини қулоғимга қуйиб олганман: «агар ўйинга етарлича кайфиятда тушмасанг, ҳар қанча иқтидорли бўлмагин, мағлуб бўласан». Мен бунга ишонганман, ҳозир ҳам ишонаман.\nБўйимни паст дейишарди, баъзиларга эса, характерим ёқмасди. Қизиғи, менинг мана шундай характерим, айнан бўйимнинг паст бўлгани учун шаклланган. Тўп учун курашда имкон қадар тезроқ тўпни олиб қўйишни ўрганганман, балки шунинг учун мен ҳақимда «у билан ҳазил ҳаром» деган гаплар айтилган.\n«Трэнмер» стадионида трибуналар бўшми? Фарқи йўқ. Мен ўзим учун керакли муҳитни ярата олардим. Мэйфилддаги томорқаларда ёки Палмерстаундаги машғулот майдонларида ўзимни катта футболда, катта стадионда ўйнаётгандек ҳис қилишни «ўрганиб олгандим». Бу кейин ҳам ёрдам берди, масалан, «Трэнмер»га қарши ўйинда ўзим учун шундай атмосфера яратиб олдим, ҳар тўп учун курашдим, подкад қилдим, югурдим.\n«Нотингем Форест»даги илк ҳафтамдаёқ футбол олами доимий симулянтлар, нолийдиган нимжон, профессионалликка даъво қилгани билан талабларга жавоб бера олмайдиган футболчиларга тўла эканини билдим. Эртасига «Сити Граунд» ечиниш хонасида Брайан Клафни кўриб қолдим. Исмимни сўради. «Рой» деб жавоб бердим мен. «Шуни тозалаб бергин, Рой, майлими?» – деди у ва кучуги билан сайрда лой бўлиб кетган ботинкасини қўлимга тутқазди. Мен бундан хурсанд бўлдим, чунки нега бундай қилаётганини тушуниб турардим.\nБиз «Сити Граунд»да «Тоттенҳэм» билан ўйнадик. Болалигимдан мухлис бўлган клубга қарши, Пол Гаскойнга қарши. Пол ЖЧ-90 даги кўз ёшларидан кейин кумирга айланганди. Газза билан терма жамоада ўйнаган Стюарт Пирс ва Уокер мени огоҳлантиришдики, Пол менинг жиғимга тегиши мумкин экан. Шундай бўлди ҳам. У менга ирланд тилида ҳақоратли сўзлар ёғдира бошлади, лекин акценти жуда дабдала бўлгани учун кўп гапларини тушунмадим ҳам. Эътибор бермасликка ҳаракат қилдим. Лекин кулгили эди, мана шундай иқтидорли, машҳур футболчи менинг жиғимга тегиш учун шунча ҳаракат қилди-я...\n«Кристал Пэлас»га қарши ўйин. Сафардаги ўйинда 0:0 ҳисобини ушлаб қолгандик. Жавоб ўйинида эса, 2:1 ҳисобида олдинга чиқиб олдик. Мен тўпни дарвозабонимизга оширганимда, у – Марк Кроссли қийналиб қолди ва тўпни зўрға тепиб юборди. Уёғи ёмон бўлди, майдон марказида тўпни эгаллаб олган Жон Салако тўпни Маркнинг устидан ошириб дарвозага жойлаб қўйди. Даҳшат! Ўйин тугагач, кийим алмаштириш хонасига кирганимда Клаф юзимга шунақа урдики, полга учиб тушдим.\n«Тўпни дарвозабонга оширма, тушундингми?!»\nЖағим оғришда давом этар, мен эса, бошим билан тасдиқ ишорасини қилдим. Клаф ва профессионал футбол билан асал ойи ниҳоясига етган, энди ҳақиқий футбол бошланаётганди. Бу менга дарс бўлди. Умуман мураббийга бўлган босим катта эди, унинг жаҳлини тушундим, заррача хафа бўлмадим.\nЭсимда, лигадан тушиб кетганимизда оғир дақиқалар бўлди, аммо баъзи жамоадошларим душда ювинаётиб, бир-бири билан ҳазиллашарди. Кўзларимга ишонмасдим. Ахир биз ютқаздик, фаолиятимиз пастга қараб кетяпти-ку, булар қайси ресторанга боришни маслаҳат қилишяпти. Мен буни қабул қила олмадим.\nЧимга илк қадамларимни қўйишим ҳамоно, «Олд Траффорд»ни яхши кўриб қолдим. Трансфер қиймати футбол жамоатчилигида шов-шув бўлди. 3,75 миллион фунт ҳозир футболда сариқ чақа, аммо 90-йиллар боши учун катта пул эди. Ҳатто чемпион «Манчестер Юнайтед» учун ҳам. Мен Британиянинг энг қимматбаҳо футболчиси эканимни ҳис қилиб турсам-да, бошим айланмади. Энг яхши футболчилар билан бирга ўйнаб, фақат ўсишим мумкинлигини билиб турардим. «Юнайтед»да мен ҳақиқий характер соҳиби бўлдим. Брюс, Робсон, Кантона ва Паллистер кўп гапиришмасди, жимгина ўз ишларини қилишарди. Пол Инс, лақаби «хўжайин» эди, албатта, тили бироз узун эди, аммо у ҳам яхши футболчи эга бўлиши керак бўлган барча хислатларни ўзида мужассам этганди.\nЭнг муҳими ростгўйлик эди. Алекс Фергюсон билан ишлаганда бунинг самарасини ҳам кўриш мумкин. Масалан, дам олиш кунларидан кейин машғулотга борганда, Фергюсон дарров яхшигина «дам олиш» бўлганини пайқарди. Унинг Манчестер бўйлаб айғоқчилари кўп, барибир ҳаммасини биздан аввал эшитарди.\n— «Рой, кеча кўнгилхушликка чиқдингми?», – деб сўрарди одатда душанба кунлари эрталаб.\n— «Ҳа, бир-икки рюмка ичдим, холос»\n— «Уйга қачон қайтдинг?»\n— «Аниғини билмайман, кеч бўлиб қолганди»\n— «Жудаям кеч эмасми? Кечаси икки яримда Дингсгейтга таксида келибсан-ку?»\nШундан сўнг, у мен борган тунги клубнинг номини, айнан нечада уйга қайтганимни айтиб берарди. Табиийки, мен фақат рост гапира бошладим. Бунинг фойдаси, кўпинча, масалан, газеталарда бизнинг кечаси нималар қилганимиз, қаерларга борганимиз ҳақида хабарлар чиқиб кетарди. Кўпинча, бу хабарлар ичида ёлғон маълумотлар ҳам қўшилиб кетар, ошириб юборишарди. Шундай пайтларда Фергюсон ўша хабарга эмас, менинг талқинимга ишонарди.\n1994/95 йилги мавсумда ёшлар жамоасида бир неча иқтидорли бола пайдо бўлди. Баъзида Фергюсон бизни уларга қарши ўйнатар ва ростини айтсам, жуда қийин бўларди. Худди ўта жиддий ўйинлардек қаттиқ яккакурашлар, подкадлар бўлар, ўйинлар жуда қаттиқ кечарди. Бекҳэм, ака-ука Невиллар, Батт, Скоулз ва Гиллеслининг сафимизга қўшилиши яқин кунларда амалга ошиши аниқ эди.\nБиз бу ерга меҳнат қилгани йиғилганмиз. «Манчестер Юнайтед» намойиш қилган футбол ва муносабат даражаси – ҳақиқий бизнес. Ҳа, мукофот катта. Жуда катта пул ишлаб топиш ва шу билан бирга қаҳрамонга айланиш мумкин. Аммо шу билан бирга омадсизликка учраш, мухлислар ва журналистлар томонидан танқидлар остида қолиш ҳам мумкин. Ёки таркибдан четда қоласан, ҳаммасидан ҳам ёмон. Энг ёмони, бу фақат сенгагина тегадиган калтак эмас, хотининг, болаларинг, ота-онанг, опа-акаларинг, ва ҳатто узоқ қариндошларинг ҳам бу калтакнинг оғриғини ҳис қиладилар.\nОчиғи, бундан ҳам буюк уч дақиқаликни футбол бошқа кўрмаса керак. 1998/99 йилдаги Чемпионлар Лигасини ютишни кўпроқ истаган, руҳияти кучлироқ бўлган жамоа ютиб олганди.


Японияда «захарли бактерия» тарқалмоқда: 500 дан ортиқ киши захарланган | Ўзбекистон ва жахон янгиликлари\nЯпонияда «захарли бактерия» тарқалмоқда: 500 дан ортиқ киши захарланган\nТиббиёт 26 декабрь 13:50 437\nЯпонияда рекорд даражада юқумли заҳарланиш ҳолатидан шокка тушган беморлар сони қайд этилди.\nТаъкидланишича, 10 декабр ҳолатига кўра, ушбу касаллик мамлакатнинг 525 фуқаросида қайд этилган, уларнинг 66 нафари Токио аҳолисидир.\nКасалликнинг тарқатувчиси А гуруҳидаги стрептококклар бўлиб, улар «йиртқич бактери» номини олган. Тиббиёт ходимлари, ушбу инфекция организмда шиддат билан тарқалиши ва бир неча соат ичида инсонни нобуд қилиши мумкинлигини таъкидлашмоқда.\nКасалликнинг илк белгилари бу қўл ва оёқларда шиш ва оғриқларнинг пайдо бўлиши, исситма ва ҳолсизликдир. Аввалига беморнинг аҳволи унчалик ҳавотир уйғотмайди, аммо «йиртқич инфекция» баданда тарқалгач некроз(тирик организмнинг зарарланиши оқибатида ўлик ҳолатга келиши)ни келтириб чиқаради ва ҳатто ўпка ва қонга ҳам ўтиб кетиши мумкин.


ЖССТнинг Туркманистондаги экспертлар миссияси тасдиқланди\nЖаҳон Соғлиқни сақлаш Ташкилотининг Туркманистондаги экспертлар миссияси тасдиқланди. Бу ҳақда Азатлиқ радиосига ЖССТнинг Европа минтақавий бюроси матбуот хизмати маълум қилди.\n"ЖССТ ва Туркманистон ҳукумати мамлакатга ташриф буюриш логистикаси бўйича юзага келан муаммоларни бартараф этиш учун сўнгги ҳафталарда биргаликда ишлади. Июль ойи бошларида ЖССТ гуруҳини ҳодиса жойига олиб боришга умид қиламиз. Ашхабодга тижорий рейслар мавжуд эмаслиги боис, ЖССТ сафар учун махсус чоралар кўриш таклифини берган Туркманистон ҳукуматига миннадорчилик билдиради", дея 25 июн куни маълум қилди ЖССТнинг Европа минтақавий бюроси.\nCOVID-19 бўйича ЖССТ экспертлар миссиясининг Туркманистонга ташрифи апрел ойи сўнгига режалаштирилган эди.\nЖССТ Европа бюроси раҳбари миссия ташрифи 23 апрелга белгилангани ҳақида маълум қилди, ўшандан бери ташкилот мамлакатга ташриф буюриш имкониятларини ўрганиш мақсадида Туркманистон рахбарлари билан музокаралар олиб бормоқда. Бир ярим ой мобайнида томонлар “ташриф логистикаси” масаласи билан боғлиқ масалаларни муҳокама қилдилар.\n19 июн куни Туркманистон ташқи ишлар вазири баёнот бериб, коронавирус бўйича мамлакатдаги вазиятга баҳо бериш мақсадида ЖССТ мутахассилар миссиясининг Туркманистонга ташрифи июл бошларига белгиланганини маълум қилди. "Бугунги кунда биз ЖССТ гуруҳининг мамлакатимизга бўлажак ташрифига алоҳида эътибор қаратаяпмиз", деди Рашид Мередов 19 июнь куни бўлиб ўтганбрифингда қилган чиқишида.\nТуркманистон расмийлари мамлакатда COVID-19 чалиниш ҳолати йўқлигини айтиб келади. Давлатга тегишли ОАВ коронавирус ва глобал пандемия мавзусини ёритмайди.\nАйни дамда Туркманистонда COVID-19га хос аломатлари бўлган ўткир зотилжам кузатилмоқда. ЖССТ халқаро экспертларининг ташрифи Туркманистондаги COVID-19билан боғлиқ вазиятга ойдинлик киритади.


Тушда асалари курса туш табири ари тўлиқ малумот\nАсалари ари тушда курса бу туш табири қандай талқинга эга? Ҳеч кимга сир эмаски асалари бу меҳнатсеварлик, тезкорлик, чаққонлик, ғайрат, абжирлик ва тежамкорликнинг рамзи ҳисобланади.\nХалқ орасида, меҳнатсевар инсонлар ҳақида “асалари каби меҳнат қилади”, деб айтишлари тасодиф эмасдир ҳозирги кунда кўплаб банклар ҳам асалари тасвирини ўз эмблемаларида тасвирлашадилар бу билан ушбу банкнинг фойдали эканлиги ва унга инвестиция қилинган маблағ нафақат сақлаб қолиниши, балки катта даромад олиб келишини билдирмоқчи бўладилар.\nТушда асалариларни кўришингиз сизнинг, ҳаётда ўта сергак, диққатли инсон эканлигингизни сизни нафақат лаққиллатиб кетиш қийин, балки йўлингизда пайдо бўладиган барча тўсиқларни осонликча енгиб ўтадиган инсон эканлигингизни англатиши мумкин.\nБалким сизда шу жойда савол туғилар: инсоннинг ҳушёрлиги асалари билан қандай боғлиқ бўлиши мумкин? Гап шундаки, қадимги ривоятларга кўра, асаларилар ҳеч қачон ухламайдиган дунёдаги ягона деса ҳам бўладиган мавжудотларнинг биридир.\nБордию тушда асалари сизга ниш урганлиги, чаққанлигини кўрсангиз – бу туш жуда ишончувчан инсон эканлигингиз ва шу туфайли сизни осонлик билан алдашлари мумкинлигини англатади. Баъзан бундай туш, хўжайинларингиз сизнинг ишингиздан норози бўлишларини англатади сизга ҳайфсан беришади ёки шунчаки танбеҳ эшитасиз, аммо ҳар ҳолда, раҳбарият билан суҳбатдан кейин кайфиятингиз бузилишини билдиради.\nАсалари тушда курса 21-аср табирига кўра\nТушингизда ниш урган асаларининг ўлаётганлигини кузатиб турганлигингизни кўришингиз – яқин кунларда сиз ўзининг ғазаби ўзига зиён етқазувчи дарғазаб инсонни учратишингизни билдиради.\nТушда асалари уясини кўришингиз — сизнинг машаққатли меҳнатингиз ва шерикларингизнинг тинимсиз меҳнати туфайли ҳаётда кўп нарсаларга эришишингизни англатади: жамиятдаги юқори мавқе, катта моддий воситалар ва шахсий ҳаётингизда бахт шулар жумласидандир.\nАгарда тушингизда сиз қўлингизни асалари уйини ичига киргизганингизни кўрсангиз – ўнгингизда пулларингизни тежаб ишлатишингиз ва “қора кун”лар учун озроқ маблағ жамғаришингиз зарурлигини билдиради.\nТушда асалариларнинг шовқинларини эшитиш – энг қийин вазифани ҳам қунт билан ҳаракат қилиб енгиб ўтишингиз мумкинлигини англатади. Эҳтимол, бу туш, яна ҳамкасбларингиз билан мулоқотда эҳтиёт бўлиш кераклигини ҳам билдиради.\nТушда асалариларнинг гулларни қандай чанглатаётганини кузатаётганлигингизни кўришингиз – тежамкорлигингиз туфайли озгина пул йиғишингизни ва узоқ вақтдан бери орзу қилган нарсангизга эришишингиз мумкинлигидан далолат беради.\nАри туш табири нострадамус табирига кўра\nТушда асал ейиш учун уйига кўтарилган айиқни чақаётган асалариларни кўришингиз — ҳақиқий ҳаётда яқин дўстларингиздан бирига юқори лавозимни эгаллашига ёрдам беришингиз ва бу ишингиз сиз учун дўстингиз сиздан жуда миннатдор бўлишини билдиради.\nТушда асалари тўдасини кўриш – бу бошқа инсонларнинг сизга нисбатан муносабатини ўзгартирадиган жиддий хатти-ҳаракат рўй бериши мумкинлигини билдиради. Эҳтимол, бундай туш, узоқ давом этадиган машаққатли меҳнатни англатади.\nАгарда тушингизда сизга асаларилар ҳужум қилаётганлигини кўрсангиз – атрофингиздаги инсонлар сиз томонингиздан содир этилган хатти-ҳаракатни муҳокама қилишларини билдиради. Бордию тушда асаларилар сизни умуман пайқамай ёнингиздан учиб кетаётганлигини кўрсангиз — атрофингиздагилар сизнинг қилган хатти-ҳаракатларингиз учун сизни ҳурмат қилишларини англатади.\nАгар сиз тушда гулдан гулга учаётган асалариларни кўрсангиз – иш фаолиятингизда самарадорлик, илҳом ва зукколикнинг кўпайишидан дарак беради, ишингиз “қайнаб, тошади” ва сиз раҳбариятнинг эътиборини ва ҳамкасбларнинг ҳурматини қозонасиз.\nТушда асалари уясидан учаётганини кўриш – рўзғор ташвишлари билан боғлиқ бўлиб, эҳтимол яшаш жойини ўзгартиришни билдиради. Тушда асалариларнинг асал билан тўлган мумкатакда ўтирганлигини кўриш – сизнинг иш фаолиятингиздаги хизматларингиз аҳамият касб этади ва молиявий жиҳатдан рағбатлантирилади.


Тўёна (ҳикоя) [Abdusattor Hotamov]\nОдилжон қиз узатадиган бўлди. Куёв кенг елкали, қорақош йигит экан. У куёвни уйига таклиф қилди, танишди. Меҳмонхонанинг тўрига чиройли стол ясатилиб, бўлажак қайнота ва куёв суҳбат қуришди.\nОдилжон йигитнинг уйидагилари, институтда сиртдан ўқиши, тузуккина жойда ишлашидан хабар топди. Оғир-вазмин, бироз тортинчоқ йигит экан. Қизиқ, ўйлади Одилжон, у мени «ада» дермикан? Кейин қизи билан бўлажак куёвини ёнма-ён тасаввур қилди. Нигора нозиккина, қорачадан келган. Оққуш мисол енгил юради. Севимли қизи бунгача не-не йигитларга ёққан, лекин энди кимларнингдир кўзининг оқу қорасини ҳам ёқтирмаган қизининг тўйи бўладиган! Ўзи хоҳлаган, ўзи севган, балки ўз кўнглидаги баркамол йигитга турмушга чиқадиган бўлди.\nЭр-хотин тўй харажатларини чамалаб, енгил тортишди. Ҳар қалай кучлари етаркан. Кимларни айтишади? Бирма-бир рўйхат тузишди. Синфдошлари ҳам қолиб кетмади. Биринчи тўйнинг завқи бошқача бўлади. Ўн кун олдин тўйга айтишни бошлашди. Эр янги костюм-шим, оқ кўйлакда, хотин орзулаб тиктирган «помбархт», асл чарм туфлида «Тико»да йўлга чиқишди.\nМашина елдек учиб бораркан, Одилжон синфдоши ўзини қандай кутиб олишини ўйларди. Анча йиллар бўлди кўришмаганига. Новча, озғин Шерзод ўзгарганмикан?\nНиҳоят, тепаликдаги бир қават оппоқ бино олдига келиб тўхташди. Бу аллақандай илмий-текшириш институтининг тажриба хўжалиги экан. Раҳимжон ичкарига кириб, узун йўлак бўйлаб юриб тўппа-тўғри қабулхона олдидан чиқди. Эшикни очиб, кўзлари яшнаб кетди. Ичкари гўё гулхона, турфа ранг ўсимликлар яшнаб турарди. Тўғрида лабларига олча рангини сурган, ясама киприкли, зулфлари ўзига ярашган, йигирма беш-ўттиз ёшлардаги аёл чой ҳўплаб ўтирарди.\n— Бормилар? — Одилжон «Шерзод» дейишга жазм қилолмади. Отасининг исмини эса билмас, «вич, вич»лар гўё дўстига ярашмагандай эди.\n— Шерзод Набиевич бандлар, — деди котиба уни ўтиришга таклиф этиб. Сўнг ялтироқ пиёлада чой қуйиб берди. — Мажлис ўтказяптилар.\nЯрим соатча кутди. Диққати оша бошлади. Таклифномани котибага ташлаб кетаверсаммикан? Унда эслармикан? Сал гиначироқ эди, кейин хафа бўлса-чи? Кел, таклифномани қолдирай, ҳали тўйга айтадиган одамлар кўп деб жўнавормоқчи эди, эшик очилиб ходимлар чиқиб келишди. Одилжон енгил тортди. Кийимларига қараб олиб, ичкарига кирди. Дўсти бироз хаёлчан, чарчаган ҳолда ҳалиям столдан бош кўтармай ўтирарди. Уни кўриб, қотиб қолди. Сўнг ўрнидан илдам туриб, оғайниси томон талпинди:\n— Дўстим, Одилжон! Бормисан, омонмисан?! Қандай шамол учирди?\nҲол-аҳвол сўрашишди. Синфдошлар муаллимларни эслашди. Бир пайтлардаги қилиқлари, ҳазиллари ёдларига тушиб кулишди, ўтганларни бир-бирларидан эшитиб, маъюс тортишди. Одилжон дўстига:\n— Ўзгарибсан, — деди жилмайиб, — қорин қўйибсан, салобатли бўлиб қолибсан. Амал ёқибди!\nШерзод жиддий тортди:\n— Бу амал эмас. Вақт ўтаяпти. Шунга. Баъзан ўйлаб қоламан. Мана, қирқдан ошдик. Нима фойдали иш қилдик. Кимнинг кўнглини олдик? Ахир, инсон бир марта яшайди. Фақат бир марта-я! Ишда баъзи пайтларда кимларнидир хафа қилиб қўйдимми, деб ҳам ўйлайман. Xизматчилик, қаттиқроқ гап айтиб юборасан. Шунда ўзим ҳам кечалари мижжа қоқмай чиқаман. Аввало, ўзим қийналаман.\nОдилжон қараса, дўстининг гаплари ҳозирги мажлис таъсиридан, тугаши қийин, дардлашишга эса вақти йўқ. Пастда машинада хотини диққат бўлиб ўтиргандир...\n— Тўйга айтгани келдим! — деди у дафъатан. — Қиз узатаяпман.\nДўстининг кўзлари чақнаб кетди:\n— Сен-а! Кечаги бола-я! Муборак бўлсин. Нима хизмат бор? Айт, тортинма.\n— Ўзинг борсанг, шу катта хизмат. Синфдошлар бир дийдорлашамиз, суҳбатни ўша ерда давом эттирамиз.\nШерзод баттар ёпишиб олди:\n— Айт хизматни. Ахир, ёрдамчи бўлсаям, бир хўжалик раҳбариман.\n— Ҳеч нарса керак эмас дедим-ку, ҳаммаси етарли.\nШерзод қатъий оҳангда уқтирди:\n— Бўлди! Сабзи, пиёз мендан. Тўёна! Қўрқма, хўжалигимизда йўқ. Бозордан пулини тўлаб олиб бораман.\nОдилжон тезроқ кетиш учун таклифномани тутқазди-да, ўрнидан турди.\nШерзод уни узун йўлак адоғигача кузатиб қўяркан:\n— Тағин бозордан сабзи, пиёз сотиб ола кўрманглар-а, — деб тайинлади.\nМашинада қовоқ уйиб ўтирган хотини «намунча!» дейишини аввалдан билиб, Одилжон машинага ўтирар-ўтирмас ҳаммасини гапириб берди.\n— Майли, — деди хотини чеҳраси ёришиб. — Сабзи, пиёз ташвишидан қутулибмиз.\n— Ҳа, — деди Одилжон ҳам негадир кўнгли ғаш. — Ўзимиз оламиз, десам, қўймади-да. Тағин бозордан олиб борармиш.\nХотини суюнгандек бўлди.\n— Тўёнадир-да. У ҳам тўй қилса, олиб борарсиз бирор нарса.\nТўй бошлангунча экан. Кунлар ғир этиб ўтиб кетди. Бугун сабзи тўғрар. Одилжон эрталаб уйидан чиқмасдан қўшнилар эшик тақиллатиб ҳовлига кириб кела бошлашди. Маҳалла омборхонасидан қозон-ўчоқ, самовар келтиришди, стол-стуллар ҳам пайдо бўди. Ҳар ҳолда, эртанги ошга ҳаммаси тахт қилингани яхши-да. Бу ишларга маҳалла фаоли, чўрткесар, чапани Ҳайдар мўйлов бош-қош эди. Одилжон аслида уни унча хушламас, баъзан кўчанинг нариги бетида кўрса, ўзини четга олиб қочарди. Негалигини аслида ўзи ҳам яхши билмасди. Балки савлати, эҳтимол, тўғри сўзлиги учундир. Эрталаб ошга чиқмагани сабаб танбеҳ бериб қолишидан ҳайиқар.\nАслида маҳаллада шундай одам бўлгани маъқуллигини у ҳозир юрагидан ҳис этиб турарди. Бирига у, бирига бу ишни буюриб, дарров ҳаммани уюштирди-қўйди. Ўзи эса қўлини совуқ сувга урмас, гоҳи-гоҳи чўнтагидан бежирим шиша идишча олиб, нос ташлар, атрофдагиларга гапини англар-англамас тушунтирарди. Баъзан бирдан тутоқиб, кимнидир уқувсизлиги учун койиб берар, гоҳо латифа айтиб ҳаммани кулдирарди.\nШу тариқа ишлар юришиб турганда Ҳайдар мўйлов Одилжонни чақириб қолди. Ташвишлардан боши қотиб юрган Одилжон Ҳайдар мўйлов олдида дарров пайдо бўлди.\n— Xўш, укахон, — деди у носдан бир отим оғзига ташлаб. — Энди сабзи, пиёзни келтир-чи.\nОдилжоннинг ичи узилиб кетди. Шерзоддан ҳали дарак йўқ. Бозорга боришга вақт қани! У индамай тураверди.\n— Ҳой, — деди Ҳайдар мўйлов, — намунча анграясан? Олиб чиқсанг-чи!\n— Йўқ, — Одилжоннинг оёқлари қуввацизланиб чўккалаб қолди.\n— Нима, ҳали йўқми? — Ҳайдар мўйлов бирдан хо-холаб кулиб юборди. Ҳовлида юрган эркаклар улар атрофига тўпланишди. Пешайвонда ўтирган аёллар ҳам нима гап экан деб, зийрак тортишди. Одилжон бу ноқулайликдан саросималаниб, кўча томон юрди. Йўл-йўлакай хотинига дуч келди.\n— Э, ўша оғайнингизнинг ваъдаси қурсин! — деди у лабларини буриб, — шарманда қилди-ку!\nОдилжон боққа ўғирликка кириб қўлга тушган боланинг аҳволида эди.\n— Нима қилай, ахир, ўзи қайта-қайта ишонтирган эди-ку.\nХотини баттар овозини баландлатди:\n— Э, ишонтирмай ўлсин. Ўйламайдими, эртага тумонат одамга ош берилса. Сиз ҳам шалпайиб юравермай, бозордан олиб келиб қўйсангиз бўларди-ку!\n— Ўчир овозингни! — бақириб юборди Одилжон бирдан.\nОрадан ярим соатча вақт ўтар-ўтмас ҳовлидан Ҳайдар мўйловнинг гумбирлаган овози эшитилди.\n— Қани, ҳой одамлар! Ана, сабзи, пиёзни олиб келишди. Сал кечикишди. Шунга ота гўри қозихонами? Ҳамманглар тўғрашга ўтиринглар.\nЎзи биринчи бўлиб кўрпачага ўтириб, бошлаб берди. У ишга киришдими, тамом, бошқалар тик туриб кўрсин-чи!\nКўпчилик барибир яхши-да. Икки соат ўтар-ўтмас ҳамма иш саранжомланди. Xизмат қилганлар чиройли ясатилган дастурхонга таклиф этилди. Шўрва тортилди. Ҳеч ким бояги дилхираликни эсламас, ошпаз сабзи, пиёзнинг сифатини мақтарди. Шунда бирдан Одилжоннинг хаёлидан «Шерзоднинг ўзи йўқ, сабзи, пиёзни ким келтирдийкан», деган ўй ўтди. Ўтирганлар орасидан секин сирғалиб чиқиб, Ҳайдар мўйловга рўпара келди.\n— Бу... — деди чайналиб, — ким олиб келди?\nҲайдар мўйлов нос шишасини тиззасига бир уриб силкитди-да, қийиқ кўзларини қисиб қаради:\n— Э, ўша оғайнингни! — деди кўзлари чақчайиб. — Қизиқ экан-ку. Ҳаммасини келин айтди. Xафа бўлишга арзимайди. Биласан, бўйрадеккина томорқам бор. Мушак сабзи сепгандим, роса бўлиб берди. Тўрт қопини эртага бозорга тайёрлаб қўйганман. Биттасини олиб чиқдим. Озгина пиёз қўшдим. Мендан сенга тўёна, болам!\nОдилжон Ҳайдар мўйловни қучоқлаб олди, кўзларига ёш қуйилиб келди.\n— Раҳмат! — деди маҳалладошини қўйиб юбормай. — Минг раҳмат. Шарманда бўлишдан қутқардингиз.\n— Жим, — деди Ҳайдар мўйлов бармоғини лаблари устига қўяркан. — Овозингни чиқарма. Xафа бўламан.\nУ шундай деб кафтидаги носни тилининг тагига ташлади-да, ўтирганларга:\n— Қани, ҳой қўшнилар, турдик энди, бошқа ишларни қилайлик.\nОдилжоннинг кўнгли ғашланди: «Шерзодга нима бўлди? Албатта, бир кун аввал сабзи, пиёзни тўёна қилиб бораман, деганди-ку. Бировга қолган кун шундай бўладими? Унда Ҳайдар мўйлов ҳам биров-ку. Қизиқ, олдимиздан оққан сувнинг қадрига қачон етамиз».\nБироздан кейин меҳмонларни кузатаётган хотинининг шўх-шодон чеҳрасини кўриб, кўнгли ёришди. Кўз олдида оҳудек қизи билан у томон бироз эгилиб келаётган тик қомат, қорақош куёви гавдаланди. Чарчоқлари тарқаб, ўзини қушдек енгил ҳис этди.\n1 Oftobli kunlar (hikoya) [Abdusattor Hotamov] 297\n2 Офтобли кунлар (ҳикоя) [Abdusattor Hotamov] 277\n3 Qush uyasi (hikoya) [Abdusattor Hotamov] 347\n4 Қуш уяси (ҳикоя) [Abdusattor Hotamov] 289\n5 Toʻyona (hikoya) [Abdusattor Hotamov] 401\n6 Yovvoyi bogʻ (badia) [Abdusattor Hotamov] 295\n7 Yovvoyi bogʻ (badia) [Abdusattor Hotamov] 282


"Айтиб берсанг, ўлдираман" • NeMolchi.uz\nBosh sahifa Anonim hikoyalar “Айтиб берсанг, ўлдираман”\n«Айтиб берсанг, ўлдираман»\nТаниқли актриса Тери Хетчер болалигида ҳақиқий жаҳаннамда яшаган.\nБеш ёшдан саккиз ёшигача актриса амакиси (Ричард Хейс Стоун) томонидан зўрланган. Кичкина Тери ҳамма нарсада ўзини айблар ва нима бўлаётганини ҳеч кимга айтмасди. Ҳақиқат 2002 йилдагина юзага чиқади. Унинг ўн тўрт ёшли қўшниси Сара Ричард уни зўрлаганидан кейин ўз жонига қасд қилади.\nФожеа 2002 йил қиш бошида содир бўлди.\nТерининг эри съёмкада эди, қизи боғда энага билан ўйнарди, Тери студия ҳайдовчисини кутиб, айни вақтда ойна олдида бўяниб, бир кўз қири билан эрталабки янгиликларни томоша қиларди. Журналист воқеа жойидан хабар бераётганди: Саннивейл шаҳрида ўсмир қизнинг жасади топилди. Бу каби шов-шувли жиноятлар илгари содир бўлмаган тинч шаҳар аҳолиси кўчага чиқди. Аҳоли бир-бирини танирди, шунинг учун маҳаллий полиция текшируви бир неча соатгина давом этди. Аниқланишича, қизча ўлимга олиб келадиган уйқу дорисини қабул қилиб, ўз жонига қасд қилган. Қиз хат қолдириб, унда у ўлишга қарор қилган сабабини – «Ричард Хейес Стоун» деб ёзиб қолдиради.\nВидолашув хатига кўра, бу одам бир йил давомида уни яширинча зўрлар ва уни ҳақорат қилар. Охири у ўз жонига қасд қилиш – нажотнинг ягона йўли экан деган қарорга келади. Журналистнинг хабар беришича, гумонланувчи қўлга олиниб, қамоқда, айни дамда полиция унинг ўсмирнинг ўз жонига қасд қилишга алоқадорлигини аниқламоқда: “Агар 24 соат ичида ҳибсга олинган шахсга нисбатан айблов ва жиддий далиллар қўйилмаса, у жиноий жавобгарликка тортилишдан озод қилинади…”\nТери даҳшатдан қотиб қолди. «Ричард Хейес Стоун». У бу исмни билади. У уни ҳеч қачон унутмаган ва ҳеч қандай шароитда унута олмайди. Унинг даҳшатли тушларининг номи. Унинг сирининг номи. Унинг шахсий фожиасининг номидир бу. Бир пайтлар у холасининг эри эди, уларнинг оиласига, уйига осонлик билан кирган одам.\nТери беш ёшда. Масъулиятли иш туфайли ота-оналарининг деярли бўш вақтлари йўқ, кичкина қизча бутун кунни холаси билан ўтказади, у уйидан атиги икки кўча нарида. Холаси Ричард Стоун билан турмуш қуради. Ҳамма ҳурмат қиладиган ижобий ва ҳурматли бир одам.\nРичард амаки Мерилу холасига уйлангач оила яқинига айланди, Тери ҳали унга кўникишга улгурмаган. Ҳа, у ўзининг катта қўллари, бўғиқ овози билан уни қўрқитди. Холаси ва онаси Ричард амакини «жуда ёқимли» деб ўйлашса ҳам, Тери ундан очиқчасига қўрқарди. Амаки уни қора нохуш кўзлари билан тешворай дерди, орқасига урар ва баданининг у ёқ-бу ёғига тегинарди. У билан биринчи марта ёлғиз қолган ўша кунни Тери ҳеч қачон унутмайди. У бошини чайқаб, кексни еб кўришдан бош тортди. «Онам бу ширинликларда зарарли қўшимчалар борлигини айтади ва у менга уларни емасликни маслаҳат беради», деб жавоб берди Тери. — Онангнинг маслаҳатига доим амал қиласанми? Амакининг кичкина кўзлари тор, ёвуз ёриқларга айланди.\nЭркак ширинликни четга ташлайди… Қизалоқ ўша «биринчи марта» бўлган воқеани қандай эслайди? Фақат оғриқ ва эркакнинг устидаги тер жирканч ҳиди. У иши тугатгач: “Бу бизнинг сиримиз бўлади, агар бировга ошкор қилишга оғзингни очсанг, сени ўлдираман”, дейди.\nТўрт йил давомида Ричард Терини қўрқитиш орқали ўзини қониқтирди ва у ҳамма нарсага чидади. Қийноқ тасодифан тугади: Мерилу хола эри билан жиддий жанжаллашиб, ажрашиш учун ариза берди. Ва кўчиб ўтиш ва мулкни тақсимлаш пайтида Ричард ўзини ноўрин тутади – у Мерилуни калтаклагани учун суд эркакка аёлнинг уйига яқинлашишни тақиқлайди. Шундай қилиб, бу қўрқинчли одам Хетчер оиласининг таржимаи ҳолидан абадий ўчирилди. Аммо ростдан ҳам абадийми?\nТери зўравон жазодан қутулиб қолмаслиги учун воқеа ҳақида омма олдида гапириб, гувоҳлик беради.\nОлдин бу ҳақида билмаган ва сирдан ҳайратга тушган эри, ҳис-туйғуларига бардош беролмай Терини ташлайди. «Ой нури миляси» филмида бош ролларда бирга ўйнаши керак бўлган Дастин Хоффман продюсерларни «мисс Хетчерни алмаштиришга» илтимос қилади. Акс ҳолда, у ушбу лойиҳада иштирок этишдан бош тортади. Унинг ортидан Жим Керри ҳам Тери билан бирга суратга тушиш ҳақидаги фикрини ўзгартиради. «Қонли иш» филмини суратга олиш бошланишидан бир ҳафта олдин, Клинт Иствуд Терини ҳеч қандай тушунтиришсиз шошилинч равишда лойиҳадан ҳайдаб юборади.\nЭнди унинг телефони суткалаб жим эди. Энди Терини ҳеч ким ўтиришларга таклиф қилмасди. Унинг ҳаётида бутунлай унутиш вақти келди – дўстлар, танишлар, ваъдалар, умидлар ва ўзига ишончни йўқотиш, қадриятларни қайта баҳолаш даври. Йўқ, у ўзининг дадил ҳаракатининг тўғрилигига бир лаҳза ҳам шубҳа қилмаган! Аксинча, Тери енгиллик ва хотиржамликни ҳис қилди – у илгари ҳеч қачон билмаган туйғуларни. У ўтмишдаги қўрқувларини кўмишга куч топди.\nБу жасорати Ричардни 12 йилга қамашга ёрдам берди. Бугунги кунда Тери Хетчер жинсий зўравонлик қурбонларини фаол қўллаб-қувватламоқда ва уларни содир бўлган воқеани яширмасликка ундайди.


Ўзбекистон — Жанубий Корея: стратегик ҳамкорликни янада ривожлантириш йўлида\nАввал хабар қилинганидек, Ўзбекистон Республикаси Президенти Ислом Каримовнинг таклифига биноан Корея Республикаси Президенти Пак Кин Хэ 16 июнь куни илк давлат ташрифи билан мамлакатимизга келди.\nЎзбекистон билан Тонг бокиралиги ўлкаси ўртасида катта масофа бўлса-да, халқларимизни яқин қадимий дўстлик ришталари боғлаб туради. Эл-юртга садоқат, аждодлар мероси ва қадриятларини эъзозлаш, меҳр-оқибат, бағрикенглик, очиқкўнгиллик, саховат, каттага ҳурмат, кичикка иззат, меҳнатсеварлик каби фазилатлар ўзбек ва корейс халқлари учун бирдек хосдир. Бир пайтлар тақдир тақозоси билан юртимизга келиб қолган ўн минглаб корейсларга ўзбек халқи меҳр-оқибат ва олийҳимматлик билан бошпана берганини корейс халқи ҳеч қачон унутмайди.\nБугунги кунда изчил мулоқотлар ва муштарак интилишлар туфайли давлатларимиз ўртасида очиқлик, ўзаро ҳурмат ва ишонч, яқин стратегик ҳамкорликка асосланган муносабатлар қарор топган ва бу алоқалар кундан-кунга янги-янги мазмун билан бойиб бормоқда.\nУзоқ муддатли ҳамкорлик мобайнида босиб ўтилган самарали йўлга холисона баҳо бериб, шуни айтиш мумкинки, Корея Республикаси Ўзбекистон Республикаси учун иқтисодий ва ижтимоий ривожланиш бўйича миллий дастурларни амалга оширишда ҳамда жаҳон ҳамжамиятига босқичма-босқич интеграциялашишда мамлакатимизни кенг қўллаб-қувватлаган, вақт синовидан ўтган ва ҳар жиҳатдан ишончли стратегик шерикдир.\nТашрифнинг асосий воқеалари 17 июнь куни Кўксарой қароргоҳида бўлиб ўтди. Дастлаб Корея Республикаси Президентини расмий кутиб олиш маросими бўлди. Олий мартабали меҳмон шарафига фахрий қоровул саф тортди. Президентлар Ислом Каримов ва Пак Кин Хэ шоҳсупага кўтарилдилар. Икки мамлакатнинг давлат мадҳиялари янгради. Президентлар фахрий қоровул сафи олдидан ўтдилар.\nИслом Каримов билан Пак Кин Хэнинг тор доирадаги учрашувида икки томонлама муносабатларга доир масалалар, долзарб минтақавий ва халқаро муаммолар юзасидан атрофлича фикр алмашилди.\n— Биз Корея Республикаси Президенти Пак Кин Хэнинг мамлакатимизга илк давлат ташрифини Ўзбекистон — Жанубий Корея ҳамкорлиги тарихидаги муҳим сиёсий воқеа, томонларнинг олий даражадаги анъанавий мулоқотларни давом эттиришга, дўстлик ва стратегик ҳамкорлик муносабатларини ривожлантиришга қатъий интилиши ифодаси, деб биламиз. Ўзбекистон Корея Республикасига юксак даражада ривожланган, улкан иқтисодий, инновацион ва интеллектуал салоҳиятга эга давлат сифатида қарайди. Тараққиётнинг ҳар томонлама ўйланган, узоқ муддатли стратегияси туфайли Жанубий Корея ҳақли равишда жаҳон иқтисодиёти ва халқаро муносабатларда етакчи ўринлардан бирини эгаллаб келмоқда, — деди Ислом Каримов.\nМузокарада таъкидланганидек, бу учрашув кўп қиррали муносабатларни янада ривожлантириш жараёнидаги муҳим босқич, ҳамкорликнинг бугунги ҳолатини ҳар томонлама таҳлил қилиш, истиқболдаги устувор йўналишларни белгилаб олиш ҳамда фаол ривожланиб бораётган стратегик шерикликни янги амалий мазмун билан бойитиш учун яхши имкониятдир.\n— Буюк Ипак йўли маркази сифатида азалдан ривожланган Ўзбекистон бугунги кунда жадал иқтисодий тараққиёти, қулай сармоявий муҳити билан дунё мамлакатларини ўзига жалб этмоқда. Ўзбекистон Жанубий Кореянинг Марказий Осиёдаги энг йирик ҳамкоридир. Бу ерда илк бор меҳмон бўлиб турган эсам-да, дўстона муносабат, очиқлик ва самимийлик туфайли ўзимни узоқ йиллик дўстларим ҳузурига келгандек ҳис этмоқдаман. Бундай қулай муҳит ва яхши кайфият давлатларимиз ўртасидаги стратегик шериклик алоқаларининг белгиси ва унинг мунтазам ривожланиб боришининг далолатидир, — деди Пак Кин Хэ.\nЎзбекистон билан Жанубий Корея ўртасидаги сиёсий муносабатлар стратегик шериклик анъаналарига мос тарзда ўзаро ишонч, манфаатларни ҳурмат қилиш, халқаро майдонда бир-бирини кенг қўллаб-қувватлаш тамойиллари асосида ривожланмоқда. Глобал ва минтақавий аҳамиятга молик барча долзарб масалалар бўйича томонларнинг нуқтаи назари ва ёндашувлари ўхшаш ва яқиндир.\nМамлакатларимиз БМТ ва бошқа халқаро ташкилотлар ҳамда молиявий институтлар -доирасида яқиндан ҳамкорлик қилиб келмоқда.\nОлий даражадаги учрашувлар мунтазамлик касб этгани стратегик ҳамкорликни изчил ривожлантиришга хизмат қилмоқда. Президент Ислом Каримовнинг 2012 йил сентябрь ойидаги Корея Республикасига давлат ташрифи доирасида умумий қиймати 5 миллиард АҚШ долларига тенг 60 сармоявий лойиҳа имзоланди.\nПарламентлараро алоқалар ривожланмоқда, ҳукумат делегациялари мақомидаги ташрифлар изчил кенгаймоқда. Ташқи сиёсат маҳкамалари ўртасидаги сиёсий маслаҳатлашувлар мунтазамлик касб этган. Жорий йил апрель ойида Сеулда маслаҳатлашувларнинг 10-давраси бўлиб ўтди.\nМузокарада сиёсий мулоқотларни изчил давом эттириш, эришилган келишувларни ҳаётга татбиқ этишни мониторинг қилиб бориш, ахборот технологиялари, қуёш энергетикаси, қишлоқ хўжалиги, таълим каби соҳаларда ҳамкорликни янада кенгайтиришга келишиб олинди. Томонлар бундан буён ҳам халқаро ташкилотлар ва минтақавий тузилмалар, жумладан, “Корея Республикаси — Марказий Осиё” ҳамкорлик форуми доирасида бир-бирини қўллаб-қувватлайди. Хавфсизлик ва барқарорликни мустаҳкамлаш, терроризм, диний экстремизм, уюшган трансмиллий жиноятчилик ва наркотик моддаларнинг ноқонуний айланишига қарши курашишда изчил ҳамкорлик қилади.\nПрезидентлар мулоқоти икки мамлакат расмий делегацияларининг кенгайтирилган таркибдаги музокарасида давом этди. Томонлар савдо-иқтисодий, сармоявий, маданий-гуманитар соҳалардаги ҳамкорликни кенгайтиришга оид масалаларни муҳокама қилдилар.\nСавдо-сотиқ соҳасида мамлакатларимиз ўртасида 1992 йилдан буён энг кўп қулайлик яратиш тартиби амал қилади. 2013 йилда ўзаро товар айирбошлаш ҳажми 2,1 миллиард доллардан ошди. Жорий йилнинг январь — апрель ойларида бу борадаги кўрсаткич 669,3 миллион долларга етди.\nСавдо-иқтисодий ҳамкорлик бўйича ҳукуматлараро қўмита мунтазам мажлислар ўтказиб келмоқда. Ўтган ойда унинг навбатдаги мажлисига Тошкент мезбонлик қилди. Шунингдек, молия вазирларининг, Энергетика ва табиий ресурслар бўйича идоралараро қўмитанинг йиғилишлари ўтказилмоқда. 2012 йилдан Ахборотлаштириш бўйича кенгаш фаолият олиб бормоқда.\n“Корея Республикаси — Марказий Осиё” ҳамкорлик форуми доирасида савдо-иқтисодий, сармоявий, транспорт, маданий-гуманитар соҳаларда минтақавий ҳамкорлик масалалари муҳокама қилинмоқда.\nКорея Республикасининг мамлакатимиз иқтисодиётига киритган сармояси ҳажми 5 миллиард доллардан ошади. Ўзбекистонда жанубий кореялик сармоядорлар билан ҳамкорликда ташкил этилган 412 корхона, ушбу мамлакатдаги 81 компаниянинг ваколатхоналари фаолият кўрсатмоқда.\nЎзбекистон ва Жанубий Корея муваффақиятли иқтисодий ҳамкорлик борасида катта тажриба тўплаган. Сурғил кони негизида барпо этилаётган Устюрт газ-кимё мажмуаси кўлами жиҳатидан ғоят йирик лойиҳа сифатида халқаро миқёсда эътироф этилди. Корея газ корпорацияси, “Лотте групп” ва “Эс-Ти-Икс Энержи” компаниялари консорциуми иштирокида қурилаётган бу мажмуа келгусида 4,5 миллиард куб метр газни қайта ишлаш ва бунинг натижасида 3,7 миллиард куб метр газ, 387 минг тонна полиэтилен, 83 минг тонна полипропилен, 102 минг тонна пиролиз бензини ва бошқа қимматбаҳо маҳсулотлар ишлаб чиқариш имконини беради. Жанубий Корея компаниялари мамлакатимизнинг турли минтақаларида истиқболли углеводород конларини аниқлаш, геология-разведка ишларини амалга ошириш, ўзлаштириш борасида фаолият кўрсатмоқда.\nТоғ-кон саноати соҳасида “Шиндонг Рисорсез” компанияси билан вольфрам кони ўзлаштирилаётганини, “Неоплант” компанияси билан ҳамкорликда техник кремний ишлаб чиқарувчи завод ишга туширилганини таъкидлаш жоиз.\nАвтомобилсозлик — жанубий кореялик шериклар билан биргаликда Ўзбекистонда ўзлаштирилган юқори технологияли энг машҳур ишлаб чиқариш соҳаси. Айни пайтда Андижон ва Хоразм вилоятлари ҳамда Тошкент шаҳрида автомобилсозлик корхоналари фаолият кўрсатмоқда. Ўзбекистонда саноатнинг бу соҳасига Жанубий Кореянинг 20 компанияси жалб қилинган, 18 қўшма корхона тузилган.\nТўқимачилик ҳам ҳамкорликнинг устувор соҳаларидан биридир. Бу йўналишда Ўзбекистонда кореялик шериклар билан биргаликда умумий қиймати 212 миллион долларга тенг 10 қўшма лойиҳа амалга оширилди. Хусусан, “ДЭУ Интернэшнл” компанияси билан Фарғона ва Бухоро вилоятларида, “Шиндонг Энерком” ва “Текстайл Текноложиз” компаниялари билан Сурхондарё вилоятида тўқимачилик корхоналари ишга туширилди. Айни пайтда Тошкент тўқимачилик ва енгил саноат институти негизида Тўқимачилик технологияларининг инновацион марказини очиш лойиҳаси ишлаб чиқилмоқда.\nКорея Республикаси билан ҳамкорликда юртимизда “электрон ҳукумат” тизими жорий этилмоқда. Тошкент ахборот технологиялари университетида Ахборот технологиялари маркази ва Ахборот олиш маркази очилган. Жорий йил март ойида Ўзбекистон Республикаси Президентининг Фармони билан пойтахтимизда Жанубий Кореядаги етакчи олий ўқув юртларидан бири — Инха университетининг филиали ташкил этилди.\n“Кореан Эйр” компанияси билан ҳамкорликда “Навоий” интермодал логистика маркази фаол ривожлантирилмоқда. Бугунги кунда марказ бир кеча-кундузда 1000 тоннагача юкни қайта ишлаш, юк терминалида 300 тонна юкни қайта ишлаш ва сақлаш, йигирмата самолётга хизмат кўрсатиш қувватига эга. Айни пайтда ушбу авиахабдан Сеул, Милан, Брюссель, Вена, Париж, Деҳли, Мумбай, Истанбул, Ханой каби шаҳарларга ҳафтада 29 парвоз амалга оширилмоқда.\nЖанубий Корея халқаро ҳамкорлик агентлиги (КОИКА) ҳамда Иқтисодий тараққиёт ва ҳамкорлик жамғармаси билан биргаликда молиявий-техник ҳамкорлик ривожлантирилмоқда. Беғараз асосда асбоб-ускуна тақдим этиш, кадрлар тайёрлаш ва малакасини ошириш, кореялик мутахассисларни Ўзбекистонга йўналтириш КОИКА билан ҳамкорликнинг асосий йўналишларидир. Бу борада соғлиқни сақлаш, таълим, ахборот технологиялари, коммунал хўжалик, қишлоқ ва сув хўжалиги, энергетика каби соҳаларда умумий қиймати 54,5 миллион доллардан зиёд 21 лойиҳа амалга оширилди. Яна тўрт лойиҳанинг ижроси давом этмоқда. Иқтисодий тараққиёт ва ҳамкорлик жамғармаси билан ҳамкорликда қиймати 114,1 миллион долларга тенг тўрт сармоявий лойиҳа амалга оширилди.\nМузокарада товар айирбошлаш ҳажмини ошириш ва номенклатурасини диверсификация қилиш, икки мамлакатнинг етакчи компания ва корхоналари иштирокида мунтазам равишда бизнес-форумлар ўтказиш, шунингдек, юқори технологияли ишлаб чиқариш объектларини ишга тушириш борасида янги қўшма лойиҳалар ишлаб чиқиш ва амалга оширишга келишиб олинди.\nБугунги кунда Ўзбекистон — Жанубий Корея муносабатлари давлатлараро ва ҳукуматлараро даражада, иқтисодий ва тижорий тузилмалар, фирма ва компаниялар ҳамкорлиги нуқтаи назаридан, жумладан, гуманитар соҳада ҳам том маънода етуклик, ҳар томонлама пухталик касб этиб, ўзаро манфаатдорлик асосида ривожланмоқда ва мамлакатларимиз халқлари манфаатларига хизмат қилмоқда.\n1992 йилдан буён Тошкентда Корейс таълим маркази фаолият кўрсатмоқда. Қатор олий ўқув юртларида корейс тили ва маданияти марказлари очилган. 13 олий таълим ҳамда 28 мактаб ва лицейда корейс тили ўрганилади. Умуман, Ўзбекистон университетлари Жанубий Кореядаги ўттиздан зиёд олий ўқув юрти ва илмий-ишлаб чиқариш ташкилотлари билан -ҳамкорлик қилиб келмоқда.\n2012 йил март ойида Наврўз байрами ва мамлакатларимиз ўртасида дипломатия муносабатлари ўрнатилганининг 20 йиллиги муносабати билан Сеулда ўзбек эстрада артистларининг концерти ташкил қилинди. 2013 йилда юртимизда “KBS” миллий телерадиокомпанияси томонидан корейс қўшиқлари танлови ўтказилиб, унинг финалига чиққан “Алладин” гуруҳи кейинчалик 15 мамлакат вакиллари иштирокида Жанубий Кореяда ўтказилган “Kоrean PОР World Festival — 2013” фестивалида Гран-при соҳиби бўлди. 2014 йилнинг муҳим воқеалари — Ўзбекистон ёшлар театри Болалар ва ёшлар театрлари уюшмасининг “Осиё учрашувлари — 2014” халқаро фестивалида “Шум бола” спектакли билан қатнашди, Тошкентда Сеул боғи ташкил қилинди. Ўзбек ва корейс халқлари учун қадрли бўлган бу боғ Ўзбекистон пойтахтининг энг сўлим гўшаларидан бирида кўҳна Корея маданияти ёғду таратадиган гўзал маскан вазифасини ўтамоқда.\nТомонлар шуларни қайд этиб, маданият, мусиқа, санъат ва спорт соҳаларида алоқаларни янада фаоллаштириш, қўшма маданий фестиваллар, кўргазмалар ташкил этиш, ўқув юртлари ўртасидаги бевосита алоқаларни кенгайтиришга келишиб олдилар. Ўзбекистонда Корейс маданияти ва санъати марказини очиш масаласи кўриб чиқилди.\nМузокаралар якунида Президент Ислом Каримов ва Президент Пак Кин Хэ Ўзбекистон Республикаси билан Корея Республикаси ўртасида Стратегик шерикликни янада ривожлантириш ва чуқурлаштириш тўғрисидаги қўшма декларацияни имзоладилар. Шунингдек, 2014 — 2017 йилларга мўлжалланган Иқтисодий тараққиёт ва ҳамкорлик жамғармаси кредитлари тўғрисидаги ҳукуматлараро ҳадли келишув, Икки томонлама инвестициявий ҳамкорлик тўғрисида ўзаро англашув меморандуми, Ўзбекистон Республикаси Ташқи иқтисодий фаолият Миллий банки ва Корея Республикаси Экспорт-импорт банки ўртасида молиявий битим ва бошқа ҳужжатлар имзоланди.\nОммавий ахборот воситалари вакиллари билан учрашувда Ислом Каримов ва Пак Кин Хэ музокаралар самарали, ўзаро ишонч ва ҳурмат руҳида ўтганини, эришилган келишувлар Ўзбекистон — Жанубий Корея муносабатларини янада ривожлантириш ва самарадорлигини тубдан оширишга, икки мамлакат халқларининг фаровонлигини юксалтиришга хизмат қилишини таъкидладилар.\nКуннинг иккинчи ярмида Корея Республикаси Президенти Пак Кин Хэ Ўзбекистон Республикаси Бош вазири Шавкат Мирзиёев ҳамроҳлигида Мустақиллик майдонига ташриф буюрди.\nДавлатимиз раҳбарининг ташаббуси билан бу ерда амалга оширилган улкан бунёдкорлик ва ободонлаштириш ишлари туфайли Ўзбекистоннинг бош майдони нафақат халқимиз фахру ғурурига хос замонавий қиёфа касб этди, айни пайтда унинг юртимиз ҳаётидаги аҳамияти ҳам юксалди.\nКорея Республикаси Президенти халқимизга ҳурмат-эҳтиромини изҳор этиб, ҳурриятимиз, порлоқ истиқболимиз, эзгу ниятларимиз рамзи бўлган Мустақиллик ва эзгулик монументи пойига гул қўйди.\nПак Кин Хэ бу майдон муҳташам бинолари, кўркам боғлари, гўзал фавворалари билан яхлит ансамбль ҳосил қилганини таъкидлади. Бу ерда яратилган меъморий асарлар табиатнинг гўзал инъомлари билан моҳирона уйғунлаштирилгани ўзида катта таассурот қолдирганини алоҳида қайд этди.\nКорея Республикаси Президенти Пак Кин Хэнинг Ўзбекистон Республикасига давлат ташрифи давом этмоқда.\nМазкур рукндаги бошқа мақолалар: « Инсонпарварлик ва бағрикенглик\tМинтақавий аксилтеррор тузилмаси фаолиятининг ўн йиллигига бағишланди »


Делия Элена Сан-Марко | Orbis Tertius\nДелия Элена Сан-Марко\tJune 13, 2011\nPosted by Nodir Shams in Борхесона.\nБиз Онсе майдонидаги чорраҳада видолашдик.\nИзингдан қараб қоларканман, сен ортингга қайрилиб, менга қўл силтадинг.\nИккимиз аро одамлар ва машиналар дарёси шошарди; оддий оқшомларнинг бири эди, бас, шундай экан, бу дарё ишғол этиб бўлмас ғамбода Ахерон эканини қайдан билибман.\nБиз қайтиб кўришмадик, бир йилдан сўнг сен қазо қилдинг.\nОрадан йиллар ўтиб, мен ўша ҳолатни хаёлимда қайта тикларканман, у бизни алдагани ва одатий хайрлашув ортида адоқсиз айрилиқ яширинганига аминман.\nБугун кечки овқатдан сўнг сайрга отланмадим; иккимизга тааллуқли видолашув атрофидаги жумбоқлар устида бош қотирар эканман, Афлотунга тегишли сўнгги ўгитга эътибор қилдим. Афлотунга кўра, вужудни яксон этувчи ажални қалб ҳамиша доғда қолдиришга қодир.\nВа мен энди билмайман, қай бири ҳақиқат – Устоднинг куракка пичоқ янглиғ қадалган айни изоҳими ёҳуд ўша ондаги оддийгина видолашув?\nАхир қалблар барҳаёт экан, уларнинг видоларига шижоат бегона.\nВидолашув – айрилиқни инкор этмак демак, бу яна шуки – бугун биз хайрлашаётгандекмиз, аммо эрта албат қайта дийдор келиб етажак. Яъни, видолашувимиз албатта эртага яна учрашишни назарда тутади. Одамлар ўзларини тасодифий сабаблар оқибати ва ўткинчи бир матоҳ билсалар-да, аммо, ҳарқалай, барҳаёт эканларига ишончлари боис видоларни ўйлаб чиқарганлар.\nДелия, қачонлардир – қай бир дарё ёқасида? – ушбу ялқов мунозара сўзларини мантиқ ипидан ўтказганча бир-бировимизга сўз қотишимиз муқаррар – дашту биёбонлар бирида яширин шаҳарларнинг бирида биз чиндан Борхес ва Делия эдикми?


Ватан, номинг оқлагаймиз, шарафлагаймиз!!! » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Ватан, номинг оқлагаймиз, шарафлагаймиз!!!\nВатан, номинг оқлагаймиз, шарафлагаймиз!!!\nОна юртимиз ҳар доим ўзининг мард, жасур йигитлари билан фахрланиб келган.\nЙигитларимиз ота-она ва оиласини, ўзи яшаётган юрт тупроғини муқаддас билиб, Ватан ҳимояси учун доимо шай туришни бурч деб ҳисоблаган.\nМамлакатимизнинг мард, шижоатли, ўктам йигитлари армия хизматидан заҳирага бўшатилганларидан кейин ҳам ҳарбий хизматдаги каби ғайрат-шижоат билан юрт равнақи йўлида турли соҳаларда фидокорона масъулият билан меҳнат қилмоқдалар.\nУшбу байрамнинг нишонланиши халқимизнинг ўз армиясига нисбатан чексиз ҳурматини, йигитларига нисбатан ифтихорини билдиради.\nШу муносабат билан ҳарбийларни табриклаш ва уларнинг халқ олдидаги фидокорона меҳнатини қадрлаш мақсадида ЎзМТДП Жиззах вилоят Кенгаши ҳам вилоят ҳудудидаги ҳарбий қисмларга ташриф буюриб, мамлакатимиз бўйлаб Ўзбекистон Республикаси Қуролли Кучлари ташкил этилганининг 27 йиллиги ва Ватан ҳимоячилари куни муносабати билан ташкил этилаётган байрам тадбирларига ўз ҳиссасини қўшмоқда.\nМингжигит Холбеков - ЎзМТДП Жиззах вилоят Кенгаши етакчи мутахассиси:\nМутафаккир шоир Алишер Навоий бобомиз айтганларидек, бу дунёда эр йигитнинг энг буюк, эзгу ва муқаддас вазифаси, аввало, ўз оиласи, Ватани ва халқини муносиб ҳимоя қилишдан иборатдир. Бугун Ватан, халқ ва армия бири-бирига нақадар яқин ва муштарак эканини ҳар қачонгидан ҳам теран ҳис этмоқдамиз. Бу борада Ўзбекистон Республикаси Президенти - Қуролли Кучлар Олий Бош Қўмондони Шавкат Миромонович Мирзиёев томонидан ташкил этилган армия ва халқ бирлигини таъминлашга қаратилган мутлақо янги тузилма ҳарбий-маъмурий секторлар барча ҳудудларда самарали фаолият юритмоқда.\nМуҳтарам Президентимиз Шавкат Миромонович Мирзиёевнинг таъбири билан айтганда «Армия ва халқ — бир тану бир жон!» ибораси бугун барчани бир мақсад сари яъни Ватан ҳимояси чиндан ҳам барчамизнинг нафақат вазифамиз, балки шарафли бурчимиз эканлигини ҳам англатади.\nҲарбий хизматчилар, уларнинг оилалари ва фахрийларни ижтимоий ҳимоя қилиш бўйича жорий йилда Жиззах вилоятида ҳарбий хизматчилар учун 90 та ҳамда миллий гвардия хизматчилари учун 30 та кўпқаватли уй-жойлар барпо этилиб мазкур хонданлар тез орада ўз эгаларига топширилиши кутилмоқда.\nБу ҳам юртимизда бизнинг поспонларимиз учун кўрсатилаётган эътибор нишонасидир. Бугунги тадбирда ҳам ҳарбийларнинг чиқишларини томоша қилар эканман, юртимиз сарҳадлари ишончли қўлларда эканини яна бир бор ҳис этдим. Ватанни чинакам улуғлаган бу ҳарбий аскарларимиз кўзларида ҳам битта сўзни кўриш мумкин. Эртанги кунга ишонч, Ватанни севиш ва уни муқаддас билиш.\nОта-боболаримиздан эшитардик, “Биз фалон жойда хизмат қилганмиз. Ким учун ҳизмат қилаётганимизни ҳам билмасдик. Шукур ватанимиз ўз миллий армиясига эга бўлди. Бугун сизлар ким учун шараф билан хизмат қилаётганингизни ва Она Ватан меҳрини ҳис қилаяпсиз! Бу ҳам ғурур болам” дер эдилар. Бундай ҳарбийларимизга қараб, мен ҳам чинакам ғурур нималигини ҳис этяпман. Айни дамда мен ҳам ғурур билан айтгим келяпти шу сўзларни: Ватан номинг оқлагаймиз, шарафлагаймиз! Ахир сенинг фарзандингмиз биз она Ватан.


03:14 / 13.11.2017\nҲаётдаги энг яхши нарсалар бепул бўлиши мумкин, бироқ уларга эришиш учун кўп вақт, куч-ғайрат ва қатъийлик керак бўлади. BusinessInsider шакллантириш бироз қийин бўлса-да, зарур ҳисобланган 16 кўникма билан бўлишди.\n1. Бошқаларга ғамхўрлик қилинг\nЭмпатия — кўпчилик ёдидан чиқариб юборадиган асосий инсоний хусусият. Бу бошқа одамнинг кечинмаларини ҳис эта билишдир. Айнан эмпатия одамлар билан ишловчи оддий мутахассисларни биринчи тоифали мутахассисларга айлантиради, ходимларни бир жамоа бўлиб ишлашга илҳомлантиради, апатияни енгиб ўтиб, шунчаки маошдан бошқа нарсаларга ҳам интилишга ёрдам беради.\n2. Тўйиб ухлаш\nКун тартибини ишлаб чиқиш жуда муҳим, бу уйқу сифатига ижобий таъсир кўрсатади. Муайян тартибга риоя қилиб, уйқуга кетишингиз ва эрталаб уйғонишингиз осонлашади ва умуман яхшироқ ухлай бошлайсиз.\n3. Вақтни тақсимлаш\nБугунги кунда вақтни тақсимлаш айниқса қадрли. Афсуски, тайм-менежментнинг бир универсал усули йўқ. Айнан сиз учун қўл келувчи режимни топишга ва унга риоя қилишга ҳаракат қилинг.\n4. Ёрдам сўраш\nСизга қачон ёрдам кераклигини англаб етиш ва ёрдам сўраб бировга мурожаат қилиш жуда қийин, зеро ҳеч ким заиф ва қобилиятсиз бўлиб кўрингиси келмайди. Бироқ, олимларнинг маълумотларига кўра, бундай илтимос ҳамкасбларимизда бизга бўлган ишончни янада оширар экан.\nБир инсондан маслаҳат сўрар эканмиз, биз унинг билимлари ва тажрибасини тан олаётган бўламиз, у эса бизга янада кўпроқ ишона бошлайди.\n5. Ижобий ички мулоқот олиб бориш\nБошқаларнинг сиз ҳақингизда нима деб ўйлаши муҳим эмас. Ўзингиз нима деб ўйлашингиз муҳим. Бироқ атрофдагилар сизга ишонмаётган бир пайтда сизни қўллаб-қувватловчи ишончнинг бундай даражасига эришиш учун жуда кўп вақт кетади. Шу боис ижобий ички мулоқот жуда муҳим. Бироқ ўзингиз ҳақингизда салбий фикрлаш, аксинча, секин-аста ўзингизга бўлган ишончдан маҳрум қилади.\n6. Изчил ҳаракат қилиш\nҲар қандай ишда муваффақиятга эришиш учун изчиллик зарур. Нимага интилманг, барчасида изчилликнинг аҳамияти катта: спорт билан шуғулланиш, ниманидир ўрганиш ёки муҳим лойиҳани тугаллаш. Одамлар кўпинча муайян даражага етгач, янада яхши ишлаш ўрнига ўз ҳаракатларини сусайтиришади. Эришган даражасини сақлаб қолиш учун янада қаттиқ ишлаш ва изчилликка риоя қилиш керак бўлади.\n7. Бировларнинг ишларига аралашмаслик\nБировларнинг ишига аралашиб, ҳеч кимга ёрдам бера олмайсиз, шунчаки вақт, куч-ғайрат ва воситаларингизни зое кетказганингиз қолади холос. Дунёдаги энг одил инсон бўлсангиз ҳам, бошқаларнинг ишига аралашишга ҳуқуқингиз йўқ. Буни ёдда сақлаб, унга риоя қилиш учун кўп вақт керак бўлади.\n8. Суҳбатдошни тинглаш\nИшхонада қўнғироқлар ва хабарлар доим бизни чалғитади, суҳбатдошга диққатни қаратиш осон бўлмайди. Мулоқот вақтида диққатингизни жамлай олмасангиз, суҳбатдошингизнинг сўнгги гапини такрорлашга ҳаракат қилинг. Шунда гап нима ҳақидалигини эслаб қоласиз.\n9. Вақтида тилни тийиш\nБаъзан ўз фикрларингизни билдиришдан тийилганингиз маъқул. Нимадандир жаҳлимиз чиққанида, бировдан хафа бўлганимизда ёки ҳаяжонланганимизда мияга келганини гапириб юборамиз. Кейин эса афсусланиб юрамиз.\n10. Янги тилларни ўрганиш\nБу кўникма фақат карьерада ва бошқа мамлакат фуқаролари билан мулоқот қилишда ёрдам бериш билангина чекланиб қолмайди. Янги тил билан бирга янгича дунёқараш, янги ҳиссиётлар ва янгича фикрлаш усули шаклланади.\n11. Ўй-фикрларни бошқариш\nЎзингиз истаган иш билан шуғулланиш ва мақсадга эришиш учун фикрларингизни керакли томонга йўналтириш зарур. Мураккаблик шундаки, ўтган йиллар тажрибаси бизга ва фикрларимизга катта таъсир кўрсатади. Бироқ ўтмишингиз келажагингиз устидан ҳукм чиқаришига йўл қўйманг.\n12. Фисқи-фасоддан йироқ бўлиш\nҲар қандай муносабатларнинг асоси — ишонч. Бировнинг ортидан гапириш ишончни сўндиради. Шунга қарамай, бошқаларни муҳокама қилишдан воз кечиш қийин. Муҳим суҳбатларни қўйиб юборишга, баъзи одамлардан узоқлашишга ва доимо "Гапингизни бўлганим учун узр, бироқ тўғриси, менга бунинг қизиғи йўқ", дейишга тўғри келади. Шундай бўлса-да, мақсадларингиздан воз кечманг, шунда катта мукофот - ишончни қўлга киритасиз.\n13. Айни дамда яшаш\nБиз камдан-кам ҳолатлардагина айнан ҳозирги дамда бўламиз. Баъзан нима қилаётганимизни ҳам сезмаймиз ва бошқа ўй-хаёллар гирдобида юрамиз.\nБиз келажак ҳақида қайғурамиз ёки ўтмиш хаёллари билан юрамиз ва бу бизга айни дамдан баҳра олишга имкон бермайди.\n14. Омма олдида гапириш\nЖуда кўпчилик омма олдида чиқиш қилишга қийналади. Ҳатто машҳур ишбилармон Уоррен Баффет ҳам омма олдидаги чиқишлардан шунчалик қўрққанки, нутқ сўзлаши олдидан кўнгли айний бошлаган. Бундай қўрқувларни енгиб ўтиш учун у имкон қадар кўпроқ тажриба қилишни тавсия қилади.\n15. Атрофдагилар билан самимий бўлиш\nБаъзан одамлар билан мутлақо самимий бўлиш ноқулайдек, лекин бу бирор нима дейиш кераклиги учунгина ёқимли хушомад қилишни билдирмайди. Facebook COO Шерил Сэндберг радикал очиқликка риоя қилишни тавсия қилади. Бу қайғуришнинг шундай турики, унда биз ҳақиқатни айтиб, инсоннинг жаҳлини чиқаришдан қўрқмаймиз.\n16. Ўзингизни алдамаслик\nНоҳақ эканингизни тан олиш жуда қийин. Бироқ ҳамма хато қилади. Энг ёмони, уларни тан олмай, керакли хулоса чиқармаслик.\n02:40 / 18.01.2018\n03:09 / 10.01.2018


Оила саодати нимада? | Ўзбекистон Халқ демократик партияси\nОила саодати нимада?\n2020-05-15 17:05:58 679\nЎзбек халқи азалдан оилани муқаддас, муборак даргоҳ сифатида эъзозлаган. Бу қўрғонга завол етмаслиги учун бор маҳоратини ишга солган. Оила қанчалик мустаҳкам бўлса, жамият ҳам шунчалик барқарор тараққий этишини аждодларимиз яхши англаган. Зеро оилани бошқариш, фарзандларни халққа, ватанга муносиб авлод қилиб етиштириш катта санъатдир.\nАждодлармиз анъаналарини давом эттирган ҳолда бугунги кунда оилани эъзозлаш, замонавий, намунали ва фаровон оилани барпо этиш давлатимиз сиёсатининг устувор йўналишларидан бирига айланди. Охирги уч йил давомида “Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида” Президент фармони қабул қилинди Шунингдек, Президент Қарори билан оила институтини мустаҳкамлаш концепцияси ҳамда уни амалга ошириш бўйича “Йўл харитаси” тасдиқланди.\nБундан ташқари Олий Мажлис Қонунчилик палатаси ҳузурида Оила ва аёллар масалалари бўйича комиссия ташкил этилди. Энг муҳими, жорий йилда Маҳалла ва оила масалалари бўйича алоҳида вазирлик ташкил этилганлиги юртимизда оилалар фаровонлиги ҳамда мустаҳкамлигини таъминлаш учун давлат ва жамият астойидил қайғураётганининг ҳаётий ифодасидир.\nАлбатта, биз ўзимиз ҳам оиламиз бахти, саодати, фаровонлиги, уни асраб-авайлаш учун барча маҳоратимизни ишга солишимиз тўғри ҳисобланади. Бу вазифалар кўпроқ ота-она зиммасига тушади.\nБиринчи навбатда ёшларни, фарзандларимизни оилавий ҳаётга тайёрлаб бориш муҳим жиҳатлардан биридир. Ушбу масалада қиз бола ва ўғил болаларга алоҳида-алоҳида эътибор қаратилади. Бу борада буюк тарихимиз ва аждодларимизнинг панду насиҳатларига, тавсия ва фикрларига мурожаат қилишни маъқул топдим.\nОта-оналар қизларини узатиб, янги оилага омонат этар эканлар, берган тарбияларининг мевасини олишларини билишлари керак. Тарбия ота-оналарнинг болаларига қолдирадиган энг умри узоқ меросидир. Аёл киши оила қургандан сўнг, юқоридаги насиҳат, тавсияларга амал қилса, албатта турмуши чиройли бўлади, бахтли саодатли эришади. Лекин, ҳар ишда ва ҳар кимда камчилик бўлганидай, агарда аёл кишида ҳам бирон камчилик кузатилса, эр киши ақлини ишлатиб, оғир вазмин бўлиб, сабр ила муомала қилса албатта аёл камчилигини тузатишга ҳаракат қилади, энг муҳими бир-бирига ҳурмати ошади, оила мустаҳкамланади.\nЎз навбатида оиласини асраш ва турмушини гўзал килишда эркак кишининг ҳам олдида муҳим вазифа ва бурчлари бор. Бу борада ҳам ҳикматли ва ибратли тавсия ва насиҳатларга этиборларингизни қаратмоқчиман.\nИмом Шаъроний шундай деган эканлар: “Эй биродарим! Агар сен аёлинг- рафиқанг тўғри, гўзал феъл ва ахлоқли бўлишини истасанг, ўзинг Яратганга нисбатан тўғри бўлмоққа урин, аввал ўз хатоларингни тузат. Бу жуда нозик масала бўлиб, жойига, ҳолатига, хулқига, табиатига қараб алоҳида-алоҳида ёндашишни, усул танлашни талаб ва тақозо этади. Барчасида муҳим бўлгани эса меъёр ва сабр. Бир буюк зот рафиқангни феъли айниши билан ташқарига чиқиб кет дейдилар. Мен ўша буюк зот сўзи тўғри деган бўлардим. У зот сабрга ишорат этаяптиларки, сабр нафақат ташқарини, балки ичкарини ҳам ислоҳ этади, мукофотларнинг энг улуғига элтади.”\nШу ўрнида Буюк бобокалонимиз Алишер Навоий ҳазратлари ҳам қуйидаги тавсияларни қолдирганлар: “Иффатли, ширинсўз, хушмуомала, ақлли ва гўзалхулқ аёллар ҳамиша қут-барака, ширин ҳаёт манбаидирлар. Сен ўзингга ёр, маҳбуба тиласанг, унинг тўғрисўзлиги, ҳақгўйлиги ва юриш-туришига боқ”.\nМухтасар қилиб айтадиган бўлсак, оилавий муносабатларда аёл ва эркак, ота-она бирдек масъул ҳисобланади. Ҳар қандай вазиятда ҳам эр ва хотин бир-бирини тушуниши, қўллаб-қувватлаши, камчиликларини юзига солмасдан ҳамжиҳатликда бартараф этиши фақат ва фақат оила тинчлиги, унинг мустаҳкам бўлишига хизмат қилади. Аслида оила саодати ҳам мана шунда.\nЎзбекистон ХДП Марказий Кенгаши масъул ходими


11:14 / 26.10.2018 4338 pdf Ўқиш режими + -\nАна шундай оғир бир пайтда соф Ислом ақийдасини сақлаб қолиш учун ҳаракат қиладиган уламолар етишиб чиқдилар. Улар Қуръони карим ва Суннат таълимотлари асосида, Набий соллаллоҳу алайҳи васалламнинг саҳобалари услубида ақийда масалаларини ёрита бошладилар. Уларга «Аҳли сунна вал жамоа» номи берилди.\nКейинроқ, одамларга тушунарли бўлиши учун матнларни таъвил қилишга ҳам мажбур бўлинди. Турли китоблар битилди. Аҳли сунна вал жамоанинг ақийда бобидаги таълимотлари тўпланиб, тартибга солинди. Ниҳоят, ақийдавий мазҳаб бўлиб шаклланди ва ўз имомларига ҳам эга бўлди.\n«Аҳли сунна вал жамоа» номи бундан аввал ҳам бор эди. Аммо кейинроқ, юқорида номлари айтиб ўтилган турли фирқаларга муқобил ўлароқ, айни шу ном ишлатила бошланди. «Аҳли сунна» деганда «суннатга юрганларнинг йўли ва ҳадисга амал қиладиганлар» деган маънолар кўзда тутилган.\nБу борада имом Ашъарий ва Мотуридий Аҳли сунна вал жамоанинг ақийда бўйича имомлари деб тан олиндилар.\nБу икки имом Ислом оламининг икки тарафида – Ашъарий басралик, Мотуридий самарқандлик бўлса ҳам ва бир-бирлари билан кўришмаган бўлсалар ҳам, бир хил ишни бир хил вақтда, бир хил тарзда адо этганлари ҳамда икковларининг бирданига Аҳли сунна вал жамоа мазҳабининг имоми деб эътироф қилиниши бу мазҳабнинг ақийдаси доимо барча юртларда маълум ва машҳур эканига ёрқин далилдир.\nИмом Абулҳасан Ашъарий\nАбулҳасан Али ибн Исмоил Ашъарий раҳматуллоҳи алайҳининг насаблари улуғ саҳобий Абу Мусо Ашъарий розияллоҳу анҳуга бориб тақалади. У киши Бағдодда яшаб, ўша ерда ҳижрий 324 санада вафот этганлар.\nАбулҳасан Али ибн Исмоил Ашъарий раҳматуллоҳи алайҳи дастлаб мўътазилийларнинг бошлиғи Абу Али Жибоийдан дарс олган ва кези келиб ўзи ҳам мўътазилийларга бош бўлган. Кейин тавба қилиб, мўътазилийларга қарши бўлган. Уларнинг айбларини фош қилган ва Аҳли сунна вал жамоанинг имоми бўлишга эришган.\nИмом Абулҳасан Али ибн Исмоил Ашъарий раҳматуллоҳи алайҳи Аҳли сунна вал жамоа ақийдаси бўйича бир неча китоблар ёзган. Улардан баъзиларини эслаб ўтайлик.\nИмом Абулҳасан Али ибн Исмоил Ашъарий раҳматуллоҳи алайҳи ўзининг бу китобида Аҳли сунна вал жамоанинг ақийдасини баён қилиб берган.\nИмом Абулҳасан Али ибн Исмоил Ашъарий раҳматуллоҳи алайҳи бу китобда Аҳли сунна вал жамоанинг мазҳабини имом Аҳмад ибн Ҳанбалнинг қавллари асосида баён қилиб, мўътазилий ва жаҳмийларга раддиялар қилган.\nИмом Абулҳасан Али ибн Исмоил Ашъарий раҳматуллоҳи алайҳи мўътазилийларга маълум бир масалаларда раддия қиладилар ва ўзларининг имом Аҳмад мазҳабида эканларини баён қиладилар.\nАбулҳасан Али ибн Исмоил Ашъарий раҳматуллоҳи алайҳи ўзининг мазкур уч китобида оят ва ҳадисларни таъвил қилиш йўлига ўтмайди. Салаф уламолари, хусусан, имом Аҳмад ибн Ҳанбал раҳматуллоҳи алайҳининг йўлларини тутади.\nИмом Абулҳасан Али ибн Исмоил Ашъарий раҳматуллоҳи алайҳи ўзининг бу китобида аввалги уч китобидагидан бошқача йўл тутиб, ақлий далилга ҳам эътимод қилади. Шундай қилиб, у киши бу китобда салаф уламолари йўлидан эмас, кейинги, таъвил йўлини тутганлар изидан боради.\nИмом Абулҳасан Али ибн Исмоил Ашъарий раҳматуллоҳи алайҳининг ҳаётлари ва мазҳабларини чуқур ўрганган уламолардан шайх Муҳаммад Абу Заҳра раҳматуллоҳи алайҳи қуйидаги хулосаларни қиладилар:\nТашбиҳга оид оятларнинг зоҳирини – сиртқи маъносини олган. Аммо ташбиҳга ўтмаган. У Аллоҳ таолонинг бандаларнинг юзига ўхшамаган юзи ва махлуқотларнинг қўлига ўхшамаган қўли борлигига эътиқод қилган.\nАбулҳасан Али ибн Исмоил Ашъарий раҳматуллоҳи алайҳининг мазҳаби ўртача ва мўътадил мазҳабдир. У киши ақийдаларга далил келтиришда ҳам нақлдан, ҳам ақлдан истифода қилган. Абулҳасан Али ибн Исмоил ал-Ашъарий раҳматуллоҳи алайҳи Аллоҳ таолонинг, Унинг Расулларининг ва охират кунининг Қуръони карим ва ҳадиси шарифда келган васфларини собит қилади. Ақлий ва мантиқий далилларни ҳужжат қилиб келтиради.\nШунингдек, у киши фалсафий масалалардан ҳам фойдаланган. Чунки Абулҳасан Али ибн Исмоил ал-Ашъарий раҳматуллоҳи алайҳи мўътазилийлар, файласуфлар, қарматийлар, ботинийлар, рофизийлар ва бошқаларга раддиялар қилган. Бу ишда эса ўшаларни қаноатлантириш ва зиддиларига далил келтириш лозимдир».\nИмом Абулҳасан Али ибн Исмоил Ашъарий раҳматуллоҳи алайҳининг ишини давом эттирувчилар кўп бўлди. Ибн Асокир, Абу Исҳоқ Исфиройиний, Абу Бакр Қаффол, Ҳофиз Журжоний, Абу Муҳаммад Тобарий, Дороний, Абу Бакр Боқиллоний, Абулқосим Қушайрий, Имомул Ҳарамайни, Абу Ҳомид Ғаззолий, Фахрул Ислом Шоший, Фахруддин Розий каби алломалар шулар жумласидандир.\n11:00 / 26.10.2018 3106\n11:31 / 26.10.2018 5150\n3720 12:10 / 18.02.2019\n3121 23:05 / 02.12.2016\nАллоҳнинг гўзал исмлари. АлАзизАлАзиз сифатли Аллоҳ барчанинг устидан ғолибдир. Ундан ҳеч нарса ғолиб кела олмайди. Жамики азизлик маъноси Унинг Ўзига хосдир. давоми...\n8376 08:19 / 20.04.2017


Effect.uz - Ўзбекистонда пахтани асосан машина терадиган бўлади\n20 Янв, 2020 17:26\nИслом ОмонЖамият15 Янв, 2020 11:55\nЎзбекистонда 2026 йилгача барча ҳудудларда пахта асосан машинада териладиган бўлади.\n- биринчи босқичда (2020 – 2022 йиллар) Жиззах, Қашқадарё, Сирдарё ва Тошкент вилоятларида;\n- иккинчи босқичда (2023 – 2026 йиллар) республиканинг қолган ҳудудларида пахта ҳосилини йиғиштириб олишни механизациялашни жорий этиш жадаллаштирилади.\n- тендер ўтказмасдан энг яхши таклифларни танлаб олиш йўли билан қишлоқ хўжалиги техникаси ишлаб чиқариш учун бутловчи буюмлар, хомашё ва материаллар сотиб олишга, транспорт хизматлари ва бошқа хизматлар бўйича тўғридан-тўғри шартномалар тузишга;\n- бутловчи буюмлар, хомашё ва материалларни импорт қилишда товарлар эркин муомала (импорт) учун чиқаришнинг божхона режимига жойлаштирилган санадан бошлаб ҚҚС тўлашни 270 кун кечиктириб амалга оширишга рухсат берилди.\nРашк ортида қотиллик\nТошкентда зилзила содир …\nМирзиёев: “Бу тармоқлардаги инвестиция лойиҳаларини вақтида ва сифатли амалга …\nЖиззахдаги атракцион синиши оқибатида 20 …\n"Vodiy Super Cup-2019". "Андижон" ФА …\n“Ўзбекистон бир неча автомобиль заводига дош бера олмайди” – иқтисодчи\nПрезидент қурилиш соҳасини танқид қилди...\n9 Янв, 2020 75 0\n“Ливерпуль”нинг “Водафон Парк”даги машғулотидан фоторепортаж ...\n14 Авг, 2019 91 0\nТуркиянинг биринчи миллий автомобили тақдимоти ўтказилди...\n29 Дек, 2019 84 0\nШавкат МирзиёевСанкт-ПетербургЯпонияВладимир ЗеленскийУкраинаПрезидент


Россияга хориждан кириб келиш қоидалари ўзгартирилди - 16.04.2021, Sputnik Ўзбекистон\nТОШКЕНТ, 16 апр – Sputnik. Россиядан 15 апрелдан бошлаб хориждан кириб келаётган фуқаролар учун янги қоидалар кучга кирди. Бу ҳақида Роспотребнадзор хабар\nТОШКЕНТ, 16 апр – Sputnik. Россиядан 15 апрелдан бошлаб хориждан кириб келаётган фуқаролар учун янги қоидалар кучга кирди. Бу ҳақида Роспотребнадзор хабар қилмоқда.15 апрелдан бошлаб Россия чегарасини ҳар қандай транспортда кесиб ўтган фуқаро қуйидаги талабларни бажариши керак: Россияга ҳар қандай транспортда кириб келаётган ЕОИИ давлатлари (Арманистон, Беларус, Қирғизистон ва Қозоғистон) фуқаролари кириб келишда "Путешествую без COVID-19" дастури орқали салбий натижали ПЗР-тест топширганларини тасдиқлашлари керак бўлади. Эслатиб ўтамиз, Ўзбекистон фуқаролари учун Россия чегаралари ҳозирча очилгани йўқ. Россияга келиш учун қонунда белгиланган ҳужжатларга эга бўлиши (Россияда даволаниш, Россия фуқароси бўлган оила аъзоси ёнига ва ҳо казо) ва махсус парвозларга чипта олган бўлиши керак. Парвоздан уч кун олдин ПЗР-тест топшириши керак. Бугунги кунда “Москва-Тошкент-Москва” йўналишида ҳар якшанба кунлари Россиянинг аэрофлот компанияси ҳамда “Тошкент – Москва – Тошкент” ҳар шанба кунлари UzAirways самолётлари парвоз қилмоқда.\nРоссия ва ЕОИИ давлатлари фуқаролари Россияга кириб келганидан сўнг қандай талабларни бажариши кераклиги ҳақида мақоламизда танишинг.\nТОШКЕНТ, 16 апр – Sputnik. Россиядан 15 апрелдан бошлаб хориждан кириб келаётган фуқаролар учун янги қоидалар кучга кирди. Бу ҳақида Роспотребнадзор хабар қилмоқда.\n15 апрелдан бошлаб Россия чегарасини ҳар қандай транспортда кесиб ўтган фуқаро қуйидаги талабларни бажариши керак:\nДавлат хизматлари саҳифасида анкета тўлдириши керак;\nХориждан қайтиб келганидан сўнг 3 кун ичида COVIDга ПЗР-тест топшириши керак;\nТест жавобини белгиланган саҳифага юбориши керак;\nТест жавоби олинганига қадар ўз-ўзини яккалаши (уйда ўтириши) керак.\nРоссияга ҳар қандай транспортда кириб келаётган ЕОИИ давлатлари (Арманистон, Беларус, Қирғизистон ва Қозоғистон) фуқаролари кириб келишда "Путешествую без COVID-19" дастури орқали салбий натижали ПЗР-тест топширганларини тасдиқлашлари керак бўлади.\nЭслатиб ўтамиз, Ўзбекистон фуқаролари учун Россия чегаралари ҳозирча очилгани йўқ. Россияга келиш учун қонунда белгиланган ҳужжатларга эга бўлиши (Россияда даволаниш, Россия фуқароси бўлган оила аъзоси ёнига ва ҳо казо) ва махсус парвозларга чипта олган бўлиши керак. Парвоздан уч кун олдин ПЗР-тест топшириши керак.\nБугунги кунда “Москва-Тошкент-Москва” йўналишида ҳар якшанба кунлари Россиянинг аэрофлот компанияси ҳамда “Тошкент – Москва – Тошкент” ҳар шанба кунлари UzAirways самолётлари парвоз қилмоқда.


Сурункали простатит – простата безининг яллиғланиши, яъни, пешоб йўли касаллиги бўлиб, бу дард эркаклар орасида энг кўп учрайдиган хасталик ҳисобланади. Ушбу без пешоб чиқариш йўлида жойлашганлиги туфайли унга ҳар хил инфекцияларнинг тушиши табиий ҳолдир.\nБу хасталикни келтириб чиқарувчи эмас, балки ривожланишига ёрдам берувчи омил ҳисобланади.\nСтатистик маълумотларга кўра, йилдан йилга “ёшариб” бораётган бу касаллик ёш йигитларда ҳам (айниқса, катта шаҳарларда яшовчилар ўртасида) учраб туриш эҳтимоли юқори бўлиб, сўнгги йилларда 25 ёшдан ошган эркакларнинг 25-80 фоизида ҳам простатит учрамоқда. 90 фоиз простата бези касалликлари пешоб йўллари ва аёлларнинг жинсий аъзолари (urogenital) инфекцияларидан келиб чиқади. Бундан ташқари камҳаракатлик, нотўғри овқатланиш, тўйиб ухламаслик, қабзият, ҳаттоки, жинсий алоқа меъёрида бўлмаслиги ҳам асосий омиллардан бири ҳисобланади.\nБу дардни келтириб чиқарувчи омиллар турлича бўлиб, ягона сабабни қидириш ва уни даволаш учун қаратилган даво муолажалари кутилган натижага олиб келмайди. Унинг клиник белгилари сезиларли бўлмаслиги мумкин.\nҲурматли эркаклар, агар сизда чаноқ оралиғида оғриқ кузатилса, пешоб қилиш вақтида ёқимсиз сезгилар бўлса, жинсий йўлдан ажралмалар келса, албатта, уролог билан маслаҳатлашинг.\nПростатит ташхиси комплекс тарзда қўйилади. Чунки, касаллик турини, унинг кечиш босқичини, асоратларини ва даволаш усулини белгиловчи бошқа омилларни эътиборга олиш керак. Ушбу хасталик клиникаси турли беморларда турлича бўлиши мумкин. Шунинг учун тўғри ташхисни фақат мутахассис-шифокор қўя олади.\nКасаллик кечиши ўзига хос бўлганлиги учун даволаш муолажалари ҳам шунга мос тарзда амалга оширилади. Простатитнинг клиник кечиши бир хил эмас. Баъзида хасталик қўзғалади, баъзида асоратлар юзага келади. У яширин кечиши ҳам мумкин. Шу сабабли бемор доимо шифокор назорати остида бўлиши керак. Простатитни даволаш учун антибиотикни тўғри танлаш керак. Унинг дозаси ва даволаш чизмаси ҳар бир бемор учун индивидуал ҳолда танланади ва бу урогенитал микрофлора аниқланганидан кейин амалга оширилади. Инфекциядан қутулиш билангина простатитни даволаб бўлмайди. Простата безида қон димланишини ҳам йўлга солиш керак. Бу безнинг патологик ўзгаришлари ўзига хос ва турлича бўлганлиги учун ҳам уни даволовчи универсал дори воситаси йўқ. Шифокор сизга турли дори воситаларини ва ҳар хил даво муолажаларини тавсия қилиши мумкин.\nКасалликнинг олдини олиш учун йилига бир ёки икки марта уролог кўригидан ўтиб туринг. Бу хасталикни эрта ва вақтида аниқлашга ёрдам беради. Чунки, дард қўзғалганда, уни сезмаслигингиз ҳам мумкин. Бир неча шифокорлар маслаҳатини бир вақтда бажариш тўғри деб ўйлаган беморлар янглишадилар. Сабаби тўғри маслаҳатлар ҳам баъзида бир-бирига зид бўлиши мумкин. Шунинг учун простатитни битта шифокор даволагани маъқул.\nЖинсий ҳаёт тарзингизни меъёрлаштиринг. Даволаниш давомида спиртли ичимликларни истеъмол қилманг. Бу ичимликлар простатитни кучайтиради. Тананинг совқотиши қисқа вақт давомида бўлса ҳам касалликнинг авж олишига олиб келади. Жисмоний меҳнат ва спорт (сузиш ва велоспортдан ташқари) касалликни даволашга ижобий таъсир кўрсатади. Аччиқ озиқ-овқат ва таомлар (саримсоқпиёз, мурч, гармдори, дудланган таомлар) простатитнинг яна қўзғалишига олиб келади. Сирка кислотаси, лимон, карам, тузланган бодринг, помидор бундан мустасно.\nСурункали ич қотиши просатата безининг қон айланишини бузади. Простатит кечишига ва унинг давосига салбий таъсир кўрсатади. Ўз вақтида аниқланган рецидив (касаллик қайталаниши) енгил даволанади. Шифокор тавсиясига ремиссия (касаллик безовта қилмаган) вақтида ҳам риоя қилинг. Барчага маълумки, даво ҳамма вақт ҳам касалликдан тўлиқ халос бўлишга олиб келмайди. Лекин беморнинг умумий аҳволи яхшиланади ва асоратлар хавфи камаяди. Ҳатто, узоқ вақтгача тузалмаган сурункали дард меъёрдаги оилавий ҳаёт кечиришга тўсқинлик қила олмайди.\nПростата бези фаолияти учун энг муҳим кимёвий модда – рух элементидир. Анжир рух моддасига жуда ҳам бой. Анжир ҳаттоки, қуритилган ҳолида ҳам ушбу моддани ўзида сақлаб қолади. Шунинг учун эркаклар бу мевани қишин-ёзин истеъмол қилишлари лозим. Кучли жинс вакиллари саломатлигини мустаҳкамлашда қовоқнинг уруғи ҳам жуда фойдали ҳисобланади. Уни қурутилган ҳолда ейиш мақсадга мувофиқдир.\nЭркакларнинг жисмоний ҳаракатларни кам бажаришлари, бир жойда ўтириб ишлашлари ҳам уларда простатит пайдо бўлишига сабаб бўлади. Бундай касб эгалари иш пайтида озгина танаффус қилиб, хонада бир оз юришлари ёки қисқа-қисқа, енгил машқлар бажаришлари керак бўлади. Простата бези ҳарорат алмашинувига нисбатан сезувчан бўлиб, бу касаллик совуқни ёқтирмайди. Шунинг учун эркакларимизга совуқ ҳаводан сақланиш лозимлигини эслатиб ўтамиз.\nИнсон соғлом турмуш тарзига амал қилса ҳамда руҳий ҳолати кўтаринки бўлса, касалликдан тез ва самарали қутулади.


GM Uzbekistan Россияга Ravon R2 автомобилини жўнатишни бошлади » Скачать музыку бесплатно новинки музыки 2016-2017\nКомментариев: 0 Просмотров: 361 Дата: 18-05-2016, 06:18 Россиялик истеъмолчилар илк автомобилларни жорий йил май ойи охирларида қўлга киритишлари мумкин. Ўзбек автогиганти 2016 йил охиригача, Россияга янги моделдаги автомобиллардан 2,5 минг дона сотишни режалаштирган, деб хабар бермоқда Sputniknews-uz.com. GM Uzbekistan қўшма корхонаси Россияга Ravon R2 автомобилини жўнатишни бошлади. Илк автомобиллар май ойи охиригача ўз соҳибларининг қўлига етиб боради, деб хабар қилинмоқда Ravon сайтида. Россияда GM Uzbekistan савдоси 25 % га ошди 2016 йил охирига қадар компания 2500 дона янги моделдаги автомобилларни сотишни режалаштирган. «Ravon R2» модели ташқи ва ички томондан янги дизайнга эга, тежамкор 1,25 л B-DOHC двигатели ва янги авлоддаги автоматик трансмиссия билан жиҳозланган. Модел комплектацияси яхшиланган шовқин изоляцияси, янгиланган асбоблар панели, MP3, USB, AUX ва Bluetooth функцияларига эга аудиотизимни ўз ичига олади. «Ravon R2″нинг фаол ва пассив хавфсизлик тизими хавфсизлик ёстиқчалари, рулни электрон бошқариш тизими, электр ойна кўтаргичлар, антиблокланиш тормози ва болалар автомобиль ўриндиқларини маҳкамлаш тизими Isofix билан бутланган. GM Uzbekistan концерни Россияга олиб чиқадиган автомобилнинг кейинги модели Nexia седандир. Ўзбекистон ички бозорида бу модел Chevrolet Nexia сифатида, хорижий бозорларда эса «Ravon Nexia R3» бренди остида сотилади. Айни вақтда «GM Uzbekistan»нинг Асакадаги заводида икки янги моделни ишлаб чиқариш учун зарур бўлган барча ишга тушириш-созлаш ва синов ишлари якунланди.Компания Ravon дилерлик тармоғини кенгайтиришни ва Ravon R4 моделини ишлаб чиқариш билан моделлар қаторини янгилашни давом эттирмоқда. Жорий йилда Ravon бренди МДҲнинг марказий бозорларида, жумладан Қозоғистонда ишга туширилади. - деб хабар бермоқда Carzone.uz нашри.